Sent Breizh | Becedia\nBuhezioù sent Breizh\nAr seizh sent hag an Dro-Vreiz\nAl listennad eizh kant anv sent a orin eus Breizh a c’heller dibunañ a zo penn orin al lavarenn « Bro ar sent eo Breizh » daoust ma n’eus nemet un dornad anezho anavezet gant Roma. E pleg ur chapel, un iliz, ur feunteun pe ur pardon e tizoloer ar sent-se. Stag int ouzh feizh ar bobl, ur feizh diouzh ar mareoù gwelet a dreuz pe talvoudekaet gant an Iliz.\nAn anvioù- lec’h a ro da anavezout an darn vrasañ eus an anvioù sent, kalz muioc’h eget ar mamennoù all. An diasurañ eo ivez evit kadarnaat gwiriegezh ar sent-se.\nUr roll-all ez eus tu da sevel a-drugarez da zedi an ilizoù. Ar sant da biv ez eo dediet un iliz n’eo ket dre ret an hevelep hini en deus roet e anv d’ar barrez nag a zo paeron an hevelep parrez. C’hoarvezout a ra ivez e vez laeret plas ur sant kozh ha divrud gant ur sant brudetoc’h, da skouer Ciferian a zo bet kemeret e blas e Paoul gant sant Sinforian, merzher eus ker Autun en IIIvet kantved.\nAr re vrudetañ o deus ar chañs da vezañ meneget en testennoù relijiel (deizhataerioù, brevieloù) ha dreist-holl e c’hellomp anavezout istor o buhez a-drugarez d’ar buhezioù sent.\nSter ar ger « sant »\nA-benn disheñveliñ diouzh ar baganiz e oa implijet an anv-gwan « sant » gant ar gristenien kentañ. Pa teu ar gristeniezh da vezañ relijion an impalaeriezh roman er IVe kantved e vez roet ur ster enorus d’ar ger sant ha implijet nemet evit ar veleien.\nDaou c’hanved war lec’h ez eo steuziet an doare-se da envel ar veleien er C’hornôg ha n’eus mui nemet ar pab hag a zo anvet « Tad Santel ».\nKloer enez Breizh, menec’h dreist-holl en o zouez ha chomet distag eus peurrest ar gristenelezh, a vir ar boaz-se hag eñ ezporzh en Arvorig pa tivroont.\nN’eo nement adalek 1234 e vez dalc’het gant ar pab ar gwir da lakaat un den da sant. Ne dalv ket an disentez-mañ evit sent Breizh, ken niverus hag enoret da vat kalzig a-raok.\nSent diazezer ha brientinien\nMerzherien da gentañ ( Rogasian ha Donasian e Naoned) hag eskibien o deus avielet ar vro (Melen e Roazhon, Feliz e Naoned, Padern e Gwened) a zo ar sent a orin eus Arvorig a gejer en neñv.\nEn enez Breizh, sant Ildud, mab bihan ur roue ha diskibl sant Jermen Auxerre, a sav manati Lanildud Veur (Llantwit major, bro Gembre). Ur greizenn avielerezh a-bouez eo ha meur a sant eus Breizh vihan a zo bet stummet eno : sant Samzun, diazezer manati Dol, pe Paol Aurelian, ganet en ur familh brudet, an Aurelianii, e Kastell-Paol.\nAr sent-se, kar da uhelidi Breizh pa ne vezont ket roue o unan evel sant Yuzikael, a zo diazezerien abatiez (Gwenole e Landevenneg, , Mewen e Sant-Meven, Tudual e Landreger, Maloù e Sant-Maloù). Eskop e c’hellont bezañ ivez evel Kaourintin e Kemper. En o zouez eo e kavet ar seizh sent diazezerien Breizh liammet gant pic’hirinaj an Dro Breiz.\nDarn vrasañ sent Breizh a zo anavezet nemet en ur barrez pe en un nebeut d’ar gwellañ, rak techet e oa kloer Breizh gwechall da bourmen.\nStag eo ar sent-se ouzh rouedad kentañ parrezioù al ledenez, ar parrezioù a grog o anv dre « Plou » o tont eus al latin plebs renet gant pennoù keodedel ha relijiel. Anvioù ar pennoù-se a zo bet santelaet, met moarvat ne oant ket holl kloer ( da skouer Fragan e Ploufragan).\nE-kreiz ar rouedad parrezioù-mañ e spumanter diazadurioù menec’h da vat, minic’hi bihan pe abatioù hag a zalc’h, en o anv a grog gant ar rakger « lan- », koun eus anv an den en deut savet al lec’h (da sk. Lannedern = Lan+ edern).\nDiskred a zo e gwirionez war kalzig eus an anvioù sent lec’hel-se, ret eo e hen anzav. Santez Trifina a c’hellfe derc’hel sonj eus ul lec’h emgav etre bevennoù teir keoded gall-ha-roman (trifinium) hag a-dreñv Kornely bezañ kuzhet un doue galian a oa kernioù gantañ.\nEr Grennamzer uhelañ, ez oe bet rediet an Iliz da gristeniekaat al lec’hioù azeuliñ a oa darempredet ingal gant ar boblañs, o liammañ anv ur sant pe ur santez ouzh ar feunteunioù, ar gwez pe ar vein azeulet ganti.\nDarempredet eo al lec’hioù-se seul vuioc’h ma n’eus ket kalz a relegoù da enoriñ. Kalz anezho a zo bet kaset gant ar c’hloer a derc’he kuit da vare aloubadegoù an Normaned e deroù au Xvet kantved.\nMat eo menegiñ sent a zo testeniekaet mat en istor : Emilian, a orin eus Gwened a gavas gwelloc’h chom e bro Bourdel ; Friard ha Secondel e Gwennenid ; Konwoion e Redon, Salaun, roue Breizh en IXvet kantved santelaet daoust da vuntr e genderv Erispoe (Erispoù) ; Maoris Duault (tro 1113-1191), anvet Sant Maoris Karnoed, n’eo ket anavezet gant an Iliz ; Yann Diarc’hen (Divoutoù), aet da anaon e Kemper e 1349 ; Gwilherm, eskop Sant-Brieg en XIIIvet kantved. Hemañ a zo kentañ sant Breizh santelezhet gant Roma e 1247 ; heuliet eo bet gant Erwan Helori Kervarzin, ur c’hantved diwezhatoc’h, e 1347. Tostoc'h ouzhimp, Franseza Amboise a zo bet gwenvidikaet e 1866, Charlez Bleaz e 1904, Loeiz-Vari Grignon Moñforzh santelezhet e 1947 ha Janed Jugan e 2009.\nAr sent er c’hoari politikel\nEr Grennamzer izel, ar vrientinien uhel a ra o vat eus mojennoù ar sent evit gwriziennañ donoc’h o lignez en istor kozh roueed Breizh. Setu perak e vefe ar Roc’haned diskenidi eus Meriadeg, pa vez lakaet war wel Yuzikael ha Salaun gant Charlez Bleiz hag ar Moñforzhed da-c'houde.\nAr bras eus buhez relijiel ar Vretoned az a gant al lidoù gouestlet da sent ar vro (sk. Pardonioù), met an Iliz a fell dezhi kontroliñ al lidoù-se. En ur gadarnaat plas ar sent er relijion (sened-Iliz Trente), an Disivoud-meur a c’houlenn e vefe erlec’hiet ar brizhkredennoù hag an diroll a zo tro dro dezho e-pad ar gouelioù, gant ur feizh personnel donoc’h.\nEskibien Breizh a vroud al lidoù gouestlet d’un nebeut sent eus Breizh met dreist holl ar sent hollvrudet. Pardonioù enframmet gwelloc’h gant an Iliz a zispak d’ar mare-se evel hini Santez-Anna-Gwened. War zigresk e vo koulskoude an niver a dud ouzh o taremprediñ en XVIIIvet kantved met e reter ar vro nemetken.\nNevezamzer e eil tamm an XIXvet Kantved\nA-benn stourm ouzh an digristenidigezh hag enepkloeregezh ar republikaned, Iliz Breizh a zibab ober gant karantez ar bobl evit sent ar vro evit azbevaat ar feizh e Breizh. Ar plas roet endro da sant Konwoion e Redon e 1868 pe da sant Kaourintin e Kemper a zo skouerioù splan. Gwerelloù an ilizoù nevez savet a ro ur plas a zoare dezho. Ul lañs nevez a zo gant ar pardonioù (Troveni Lokorn, Ar Folgoad, Santez-Anna-ar-Palud). Goulenn a reer digant an arzhourien sevel bouestoù-relegoù (sant Goneri e Plougouskant e 1883, sant Paol e Kastell-Paol e 1897). Sent Breizh a zo ur skouer a feizh evidomp hag o buhez « ur vammenn evit istor Breizh eus ar re fonnusañ hag ar re surañ » a lavar deomp Dom Plaine. Emeur d’ar mare-se en ul lanv a studioù tro-dro d’ar yezh, al lennegezh (Barzaz Breiz) hag an istor (La Borderie).\nBurutellet o deus an istorourien ar buhezioù sent en ur derc’hel kont eus ar splet a zo da dennañ anezho. Chom a ra ar feizh a vleun hiziv en Dro Breiz pe e Traoñ ar sent.


Troioù-bale war MTB : emañ ar sturlevr nevez o paouez dont er-maez\nLe 20/03/2019 • Mis à jour le 20/03/2019 | 12h27\nGant embannadur nevez ar sturlevr « Baleit war MTB » e c’halloc’h gwelet an troioù-bale a zo d’ober a-hed 350 kilometr war dachenn Kemper Breizh Izel hag e kumun Fouenant-An Inizi Glenan.\nE stumm ur c’hodellig akomod-kaer eo ar sturlevr. Enni ez eus 17 fichenn evit an 19 baleadenn, sed 350 kilometr a droioù-bale war MTB, balizennet, eus ar re aes-kenañ (gwer) d’ar re diaes-kaer (du).\nPleget eo pep fichenn e teir lodenn. Diskouez a ra ar valeadenn, pegen diaes eo, pet kilometr zo enni, ha tres an hent gant ar sav-disav anezhañ. Gwelet a reer ivez pegeit e pad well-wazh. El lodenn diabarzh e adkaver an tres war ur foñs kartenn IGN er vent A4. Merket eo al lec’hioù dudius gant testennoùigoù ha poltredoù.\nGouzout a reoc’h pep tra diwar-benn ar chapelioù hag o istor, geologiezh al lec’hioù, al loened pe ar plant.\npemp baleadenn adalek Kemper (park sportoù ha dudi Krec’h Gwenn),\npeder adalek an Erge-Vras (kreizenn-sport Kroaz Spern),\ndiv adalek Landudal (bod-arsav),\nunan adalek Langolen,\ndiv adalek Plogoneg (sal sokiosevenadurel L'Arpège),\ndiv adalek Ploveilh (parklec’h Prad Gwaien)\nhag unan adalek Pluguen.\nEr sturlevr e kavoc’h ivez div valeadenn e kumun Fouenant.\nAr valeadenn niverenn 5, « Torgennoù Kemper », eo an hini nemeti a gonter da ziaes-kenañ. Adkemer a ra lodennoù « gwellañ » ar baleadennoù 1, 2, 3 ha 4, hag ober ur boukl en-dro da Gemper. Ganti e c’hallit ober anaoudegezh gant kêr hag he istor a-hed 39,2 kilometr poanius-kaer.\nGant ar 600 metr sav-disav a zo er valeadenn-se ez eo miret honnezh evit ar re arroutet-mat war an MTB. Dre chañs ez eus kalz a valeadennoù en aezamant ar braz eus an dud. An niverenn 1, da skouer, « Keradeneg ». Sed aze ur valeadenn vrav hag a c’haller ober gant ar familh, er su da Gemper, evit gwelet bae Kerogan, stankenn Sant-Laorañs ha karter ar Bradenn.\nBale evit ober sport pe bezañ gant e familh, pep hini a gavo e blijadur war velo.\nPelec’h prenañ ar sturlevr ?\nEr greizenn MTB-KF Belo « Traoñienn an Oded ». Eno e kavoc’h titouroù, kuzulioù fur, hag ul lec’h-gwalc’hiñ evit ho pelo zoken. Prenet e c’hall bezañ ivez e ti an douristed Kemper Kerne hag e tiez-kêr zo, en tolpad-kêrioù.\nPriz : 5 euro.\nKreizenn MTB- KF Belo « Traoñienn an Oded » : 159 Boulouard Krec'h Gwenn - Pgz 02 98 52 00 81 - contact@vttenfinistere.fr - vttenfinistere.fr


Hesiodos (Ἡσίοδος, Hêsíodos e henc'hresianeg, Hesiodus e latin) a oa ur barzh hellazat eus an VIIIvet kantved kt JK. Ganet e vije Hesiodos en Askra, ur vourc'hadenn eus Boiotia.\n« Pseudo-Seneca » : pell amzer e voe kredet e oa penn ar prederour stoikian roman, met gallout a rafe bezañ ur barzh kozh, Hesiodos marteze. Delwenn roman diwar batrom un delwenn hellenat (British Museum)\n1.1 Ar fedoù\n2 Al Labourioù hag an Deizioù\n2.1 Ar mojennoù\n3.1 Oberennoù all lakaet war e gont\n3.2 Pennadoù kar dre o ster\nTra ne ouzer diwar e benn nemet pezh a skriv en e varzhonegoù. Dre deir gwech e-barzh Al Labourioù hag an Deizioù e ro un dornad munudoù diwar-benn e vuhez. Un draig a lavar ivez en e Dheogonia.\nE dad a deue eus Kyme en Aiolis, ur vro eus Azia-Vihanañ etre Ionia ha Troas. Pe anv e oa, n'ouzer ket. Dios e vije bet, hervez an hengoun, met kement-se a deuje eus treuzkompren ur rannbennad «Πέρση, δῖος γένος / Pérsê, dĩos génos » (Labourioù, gwrz. 299), komprenet evel « Perses, mab da z-Dios » e-lec'h « Perses, mab hael ». Perc'henn e oa d'ur seurt embregerezh aocherezh a voe rivinet gantañ.\nTreuziñ ar mor a reas neuze, ha mont da chom da Askra ma prenas un tamm douar e-harz ar Menez Helikon. Eno e timezas gant Pykimede, ha daou vab o doe: Hesiodos ha Perses.\nUl lec'h paour e oa Askra. Hervez Hesiodos e oa ur « bourk milliget, drouk d'ar goañv, kriz d'an hañv, morse ne veze plijus » (Labourioù, gwrz. 640). Pa zeuas ar c'houlz da rannañ hêrezh e dad e savas bec'h etre e vreur Perses hag eñ, hag ur prosez e voe etreze. Gant rouaned Askra e voe lavaret edo ar gwir gant Perses. Hemañ a gasas goude se e stal da Gernetra, hag ez eas war-lerc'h da c'houlenn arc'hant digant e vreur a gasas anezhañ da sutal. Ha Perses, droug ennañ, a c'hourdrouzas Hesiodos, prest d'ober ur posez all d'e vreur. Hiroc'h n'ouzer ket.\nEvit reiñ un tamm skiant d'e vreur hag e skoazellañ da gaout ur vuhez yac'h ha da verañ e beadra evel a zo dleet e savas Hesiodos ar varzhoneg Al Labourioù hag an Deizioù.\nAl Labourioù hag an DeizioùAozañ\nDiazezet eo an oberenn war an div wirionez-mañ:\nal labour eo lezenn ar vuhez;\nan neb a labour en devez peadra da vevañ atav.\nSkrivet e voe pa oa al labour-douar o vont da fall, ha Hellaziz o tivroañ da glask douaroù nevez da drevadenniñ.\nOuzhpenn labourat an douar e oa un aoidos anezhañ, da lavarout eo ur barzh hag a save barzhonegoù evit o reiñ da glevet d'an dud. E C'halkis en Euboia, e kemeras perzh en ur genstrivadeg barzhoniezh aozet gant mibien ar roue Amfidamas da lidañ obidoù o zad. Trec'h e voe war ar genstriverien all gant ur varzhoneg a gane enni talvoudegezh al labour-douar hag ar peoc'h. Un trebez a voe roet dezhañ evel gopr ha dediet e voe gantañ da Vuzezed menez Helikon.\nMervel a eure en Askra. Pa voe distrujet ar gêriadenn gant tud Thespiai, e tec'has an annezidi da Orc'homenos. Hervez testeni Aristoteles en e v-Bonreizh Orc'homenos e voe dastumet ludu korf ar barzh, war-lerc'h un orakl, gant tud ar gêr-se, ha lakaet e-kreiz o agora, e-kichenik bez Minyas, haroz ar geoded en-eeun. E-giz-se e voe lakaet Hesiodos gant an annezidi da ziazezer o c'hêr (οἰκιστής / oikistês e gregach).\nKomz anezhañ e-unan en deus graet Hesiodos en e oberenn: karout a ra ar vuhez sioul war ar maez, an dilontegezh hag ar reizhded, doujañ ouzh ar relijion betek bout kredus, hep klask plijout d'ar roue, trawalc'h dezhañ reiñ skoazell d'e genvroiz, a brezege dezho ar vuhezegezh vat gant gwerzennoù brav. Gantañ eo bet ijinet ar varzhoniezh didaktek. Delwennoù a voe savet dezhañ war-lerc'h e varv e Thespiai, Olympia ha war menez Helikon.\nKanet e voe e varzhonegoù gant ar rapsoded ha brud vras a deuas dezho evel-se. Kalzik a varzhed a zo bet awenet gant Hesiodos, hag en o zouez\nVergilius (en e Georgica),\nCaton an Henañ (en e De agri cultura)\nE skridoù kozh e kaver munudoù diwar-benn Hesiodos:\nan Ἀγών / Agốn, pe Disput etre Homeros ha Hesiodos, kenstrivadeg barzhonegañ etre an daou varzh, e gregach;\nBuhez Hesiodos, gant ar gramadegour bizantat Ioannes Tzetzes.\nHesiodos hag ur Vuzenn, gant Gustave Moreau (1891).\nMard eo anavet anv Hesiodos eo abalamour m'en deus skrivet diwar-benn ar mojennoù kozh en e oberennoù, ha dreist-holl Theogonia hag Al Labourioù hag an Deizioù.\nTheogonia (Θεογονία / Theogonía) a zo diwar-benn lignezoù an doueed ma kinnig enni ar bernioù doueed a zo meneg anezho er mojennoù, gant an tri remziad anezho: hini Ouranos, hini Kronos, hini Zeus a voe trec'h warno holl. Koshañ barzhoneg relijiel Hellaz eo. Ouzhpenn kontañ lignezoù an doueed ez eus el levr ur c'hosmogonia a grog gant krouidigezh ar bed hag ar C'haos.\nAl Labourioù hag an Deizioù (Ἔργα καὶ Ἡμέραι / Erga kaì Hêmérai) ;\nSkoed Herakles (Ἀσπὶς Ἡρακλέους / Aspìs Hêrakléous), awenet gant deskrivadur skoed Ac'hilleüs en Ilias.\nOberennoù all lakaet war e gontAozañ\nKoulskoude ez eus bet lakaet e-leizh a oberennoù all war e gont, en un doare faltazius:\nKatalog ar Maouezed, pe Ἢ οἷαι / Ê hoiai , « pe hevelep maouez... », formulenn glasel en un danevell, a zo tennet anezho 54 gwerzenn gentañ ar Skoed ;\nPennadoù kar dre o sterAozañ\n(fr) Marcel Détienne, « Crise agraire et attitude religieuse chez Hésiode », Revue d'études latines, coll. « Latomus 68 » Bruxelles, 1963 ;\n(en) Richard Janko, Homer, Hesiod and the Hymns. Diachronic Development in Epic Diction, Cambridge University Press, 1982 (ISBN 0521238692) ;\n(fr) Marie-Christine Leclerc, La Parole chez Hésiode, Les Belles Lettres, Paris, 1993 ;\n(fr) Paul Mazon, introduction à l'édition de Théogonie. Les Travaux et les Jours. Le Bouclier aux éditions des Belles Lettres, Paris, 2002 (1añ embannadur: 1928) ;\n(fr) Mythe et pensée chez les Grecs, La Découverte, Paris, 1996,\n(fr) Mythe et société en Grèce antique, Paris, 1974 (emb. kentañ).\nArnodskrid diwar-benn Hesiodes hag e oberennoù.\nAdtapet diwar « https://br.wikipedia.org/w/index.php?title=Hesiodos&oldid=1986863 »\nKemm diwezhañ d'an 20 Ebr 2022 da 16:00\nKemmoù diwezhañ degaset d'ar bajenn-mañ d'an 20 Ebr 2022, da 16:00.


Kervarker : un diskouezadeg e mirdi Breizh Kemper ha ti ar gwaregerien ba Kemperle\nKervarker enoret e Penn ar Bed e 2022\nChronique de Kerne Multimedia\nPublié le 21/05/22 17:17 -- mis à jour le 21/05/22 17:17\nUr werzenn kanet gant Jañlug er Mouel, barzh Ploue :\n200 000 euro oa bet roet da familh Kervarker evit gallout tapout karnedoù prizius ar barzh 200 000 euro oa bet roet da familh Kervarker evit gallout tapout karnedoù prizius ar barzh Theodore. Goude labour ramzel kaset gant Fañch Postic ha skipailh CRBC Brest, setu abadennoù o vleuniañ e Kemper hag e Kemperle.\nD'ar meurzh 14 a viz Even, e mediaoueg Kemperle, da 6e noz, e vo ur brezegenn e brezhoneg penn da benn diwar ar Barzaz Breizh, kaset gant Mai Ewen ha bodad brezhoneg Ti ar vro bro Kemperle. Troet e vo war eeun en galleg gant selaouelloù ofis ar brezhoneg.\nUn extrait de la gwerz de Saint Colomban, connue aussi sous le titre Skolan. Cinq chants du Barzaz Breizh interprétés par Jañlug er Mouel illustreront une conférence menée à la médiathèque de Quimperlé le mardi 14 juin 2022 à 18h. Entrée libre. En breton doublé en français traduit simultanément en français.\n[PONTIVY / PONDI] Oferenn e brezhoneg d’ar 27 a viz C'hwevrer/ messe en breton le 27 février 2022 par Ar Gedour Mag le 26/02/2022\nVoir le mur de Kerne Multimedia\nPezh a sinifi e vo un istrogell o jestraouiñ hag o c'hallegañ en e vikro. Ur wech dija em eus bet ranket gouzañv kement-se. Ne vin ket tapet div wech.\nEr bloaiou 90, en ur gaozeal gant kamaradez ma breur, e kleven penaos e oa hi gournizez ar verourez gozh a oa o chom ba ti-feurm Keransker. Setu un deiz, me oc'h antreal ba damani Keransker ha da skein war zor ti an hani gozh hag a oa nepell deus ar maner. Hounezh, me 'm eus sonj mad, a oa genidig deus Banaleg.\nDirak pep ur banne kafe, setu hi o kontan din e Brezhoneg, penaos ur wech he doa hi gwelet ar jeneral (mab-bihan ar barzh Kervarker) o teurel maez deus unan deus fenestrou estaj kentan ar maner, ur bochad paperiou, pere oant bet lakaet ba'r boubelenn war-lec'h. Hervezi, en doa ar jeneral graet an torfed-se ablamour e oa fumet, (ne oa ket hi evit gouzoud perak). Ar vaouez-gozh a lare din e oa aet da savetein ul lodig deus ar paperajou-se diouzh ar boubelenn, ha rein anezhe d'he nizezed pe nized.\nGoude bezan bet gwelet an hani gozh, em eus bet ar c'honfirmation, gant unan deus ar familh, e oa ar paperajou gante, ha lizhiri gant Ernest Renan ba o mesk. Siwazh, pa 'm eus goulennet gwelet ar paperiou-se, en ur lar e vefe interesset ma c'helennerien deus ar Gevrenn geltiek da c'houzoud muiac'h diwarne, me 'm eus bet ar c'habestr ! "N'ouzer ket ba pelec'h 'm eump miret 'ne", "ne greder ket emaint ganemp ken" ha digarezhiou all... Dao eo din anzao penaos ne oan ket o c'hortoz sort doareou gante. Seul vui e c'houlennen gweloud ar paperiou, seul vui e nac'hent ouzhin, setu e oan bet tapet fall. Ur gentel m eus desket ar bloaz-se, met ur gentel boanius avat.\nPell a tart kol ar gol hen er gumen!


Tuad an Arme Ruz - Wikipedia\nTuad an Arme Ruz (en alamaneg: Rote Armee Fraktion; RAF), anavezet alies gant an dud dre an anv bet roet gant ar c'helaouennoù ar Strollad Baader-Meinhof, a oa anezhañ strollad pe luskad kleizour pennañ oc'h ober gant ar feulster e Alamagn goude an Eil Brezel Bed. Oberiant e oa etre ar bloavezhioù 1970 ha 1998 hag int deuet da vezañ ur gudenn vras evit ar vro en diskar-amzer e 1977 dreist-holl. Lazhet e oa bet meur a den a-bouez gante en un 20 vloaz bennaket.\nSavet e oa ar strollad er penn kentañ diwar luskadoù ar studierion en Alamagn er bloavezhioù 1960. Pa teuas Mohammed Reza Pahlavi, Shah Iran, da weladenniñ Berlin ar Reter ez-ofisiel d'an 2 a viz Mezheven 1967 e troas al luskad studierion da daol-strap. Da heul ar manifestadegoù en o fenn Iraniz en harlu harpet gant ar studierion alaman ez eas ar Chah d'an opera. Da geñver-se e varvas ur studier alaman, Benno Ohnesorg e anv, pa oe tennet warnañ gant polis Alamagn ar Reter.\nAbalamour da se hag ivez d'ar stourm a-enep d'ar brezel e Viêt Nam ec'h en em gavas Thorwald Proll, Horst Söhnlein, Gudrun Ensslin hag Andreas Baader evit ar wech kentañ. Divizout o doa graet neuze lakaat an tan e-barzh ur re stalioù bras en Alamagn. Da vare o barnedigezh goude bezañ harzhet e 1968 e savas ar gelaouennerez Ulrike Meinhof un nebeud pennadoù pozitivel diwar o fenn evit ar gazetenn bolitikel Konkret.\nAet e oa Baader hag Ensslin da guzh goude o barnedizgezh, met adtapet e oa bet Baader e miz Ebrel 1970. D'ar 14 a viz Mae 1970 e tec'has kuit diouzh an toull-bac'h dre un taol feulster. Da c'houde ez eas Baader, Ensslin, Mahler ha Meinhof d'ar Reter Kreiz evit tapout un tamm stummadur milourel.\nO tont en-dro d'an Alamagn e voe kroget gante ar stourm a-enep d'an impalaerouriezh hag ouzhpenn lakaat an tan e-barzh lec'hioù milourel ar Stadoù Unanet staliet en Alamagn ha komiserdioù e voe laeret en tiez-bank dre feulster evit dastum an arc'hant o deveze ezhomm dioutañ.\nD'ar mare-se e voe embannet un disklêriadur bet savet gant Meinhof e-lec'h ma veze implijet evit ar wech kentañ an anv "RAF" (Tuad an Arme Ruz) hag arouez ar steredenn ruz enni ur vindrailherezig. Tapet e oa bet Baader, Ensslin, Meinhof, Holger Meins ha Jan-Carl Raspe e 1972 goude meur a viz a strivoù taer o klask war o lerc'h.\nBac'het e oa bet bep izel eus an Tuad war e-benn e-unan, didroc'het diouzh ar re hag ivez diouzh ar brizonidi all. Kavet e voe an tu gant Ensslin avat da gas lizhiri kenetreze oc'h implijout anvioù faos evit pep hini. Evel-se o doa gellet kas da benn ur re stourmadoù nac'hañ-debriñ a-unvan. Rediet e oant bet da debriñ bewech, met a-benn ar fin e varvas Meins d'an 9 a viz Du 1974].\nWar o lerc'h a vat e teuas an eil rummad a stourmerion nevez hep liamm eeun ebet gant ar brizonidi. Gante e oa bet skrapet e 1975 Peter Lorenz, danvez-maer evit Berlin hag ezel eus strollad Unvaniezh Kristen-Demkratel Alamagn (CDU) ha rediet e oa bet ar gouarnamant da leukskel da vont ar prizoniad Lorenz en eskemm.\nKregiñ a reas ar Proses Stammheim d'ar 21 a viz Mae 1975 evit barn Baader, Ensslin, Meinhof ha Raspe began. Marteze a-walc'h e oa anezhi barnedigezh polemikoc'h e istor an Alamagn, rak Breujoù ar vro (ar Bundestag) en doa cheñchet al lezennoù evit ma ne vefe ket posupl d'un toullad alvokaded reiñ difenn an damallidi o vezañ ma oant bet tamallet int-i d'o zro ivez da vezañ bet implijet evit ma c'hellfe ar brizonidi kenderc'hel da gaout liammoù kenetreze keit ma ma oant en toull.\nD'an 9 a viz Mae 1976 e voe kavet Ulrike Meinhof marv en he c'hellig, mouget gant ur serviedenn. Hervez an enklask ofisiel he doa en em lazhet, met meur a hini n'hen gred ket.\nKenderc'hel a rae an taolioù-feulster a-hed ar prosez ha lazhet e oa bet zoken Prokulor ar Republik Siegfried Buback hag e vlenier gant daou ezel eus ar RAF e 1977.\nA-benn ar fin ec'h echuas ar prosez d'an 28 a viz Ebrel 1977 goude 192 devezh ha barnet e voe an tri damallad a chome bev da vezañ bac'het betek fin o buhez goude bezañ disklêriet kablus da veur a vuntr, meur a vuntr c'hwitet ha da vezañ krouet un aozadur sponterezh.\nSkrapet ha drouklazhet e oa bet Jürgen Ponto Penn Ti-bank Dresdner e miz Mezheven 1977 dirak e di. Kiriek e oa Brigitte Mohnhaupt, Christian Klar ha Susanne Albrecht, merc'h-bihan Ponto.\nSkrapet e voe ivez e miz Gwengolo 1977 Hans-Martin Schleyer, bet un ofiser en SS ha d'ar c'houlz-se Prezidant kevredigezh Implijerion Alamagn ar C'hornôg. Lazhet e oa bet en un taol tri archer a yae da heul gwetur Schleyer hag e vlenier gant pemp ezel eus ar RAF.\nDa heul e voe resevet ul lizher gant ar Gouarnamant o c'houlenn groñs e vefe leusket da vont 11 den a oa en toull, en o zouez ar re bet barnet e Stammheim. Ar c'hañseller, Helmut Schmidt, a divizas chom hep plegañ dezhe hag a klaske gounit amzer evit diskoulmañ an afer. War an taol e oa bet difennet groñs kavout darempred etre an damallidi ha difennet e oa bet dezhe bezañ gweladennet nemet e vefe gant tud ar gouarnamant pe veleien an toull-bac'h.\nPadout ouzhpenn miz a rae an afer keit ha ma vefe klasket an dorfedourion gant ar polis. Ha neuze ez eas an traoù kalz war washaat e-kreiz miz Here pa voe skrapet ur c'harr-nij sañset da vont eus Palma de Mallorca da Frankfurt gant ur strollad ennañ pevar arabat. Pa degouezhas ar c'harr-nij e Roma e voe disklêriet gant penn ar skraperion ar memes tra a oa bet goulennet gant ar re o doa bet skrapet Schleyer, ouzhpenn leuskel da vont daou brizoniad palestinat bac'het e Turkia hag ivez 15 milion a dollaroù.\nGant Bonn voe divizet chom hep kilañ ha kenderc'hel a reas ar c'harr-nij da vont gant e hent betek Oman e lec'h ma voe lazhet ar c'habiten. Loc'hañ a reas ar c'harr-nij adarre war-du Muqdisho, kêrbenn Somalia. D'an 18 a viz Here e voe saveteet an dud skrapet a-drugarez d'un arsailhadenn kaset da-benn gant begennoù gwarded an Alamagn, o lazhañ tri skraper diwar ar pevar a gemeras perzh en taol.\nDaoust da vec'h an arsailhadenn e doa bet hounnezh efedoù grevus-tre evit izili ar RAF a vane c'hoazh en toull, rak goude selaou ar c'heleier ouzh ar skingomz e oa bet kavet marv en e bep e gell Baader, bet tennet warnañ gant ur bistolenn, hag Ensslin, bet mouget. Mervel a reas ivez Raspe en antronoz en ospital. Gloazet e oa bet Irmgard Möller ha leusket e voe da vont kuit eus an toull-bac'h e 1994. Ur wech all e voe disklêriet e oant en em lazhet ar vac'hidi, met diaes eo krediñ pa soñjer pegen dibosupl e vije bet ma vije tapet ur bistolenn e mod pe vod gant Baader.\nAn deiz war-lerc'h, d'an 19 a viz Here 1977 e tisklêrias skraperion Schleyer e oa bet lazhet gante.\nE deroù ar bloavezhioù 1980 e voe krouet liammoù etre izili nevez deuet da RAF hag ar strollad gall Action Directe. Met goude ma voe skarzhet ar gomunouriezh diouzh an ez-Unaniezh Soviedel ne vanas nemet re RAF ken da geñver ar bloavezhioù 1990.\nBetek ar bloavezhioù 1990 e kendalc'has RAF da gas da benn taolioù feulster. Da skouer : muntr ar greantour meur, Ernst Zimmermann; an taol bombezenn a-enep da aerborzh milourel ar Stadoù Unanet tost da Frankfurt ha tri den lazhet; marv Karl-Heinz Beckurts lazhet gant ur vombezenn bet lakaet en e garr-tan; marv Gerold von Braunmühl, unan eus kargidi veur Ministr alaman an Aferioù Diavaez, lazhet gant un taol pistolenn.\nTamallet eo bet RAF da vezañ kaset da benn meur a daol all, da skouer muntr Alfred Herrhausen, met n'eo ket diskwelet e oant-i kiriek e gwirionez.\nGoude Adunvanidigezh an Alamagn e voe dizoloet e oa bet roet arc'hant ha harp all da RAF gant servijoù kuzh Republik Demokratel Alamagn. Gant Alamagn ar Reter e oa bet kuzhet izili RAF ha neuze e c'hellfent bezañ adkavet ha barnet.\nAn oberiadenn diwezhañ a-enep da RAF kaset da benn e 1993 a echuas gant harzhadenn Birgit Hogefeld ha marv Wolfgang Grams. Ez-ofisiel en em lazhas Grams, met lod a gred e voe lazhet evit dialañ Rüdiger Newrzella, un archer a varvas en afer-se.\nE 1992 e tisklêrias RAF e oa bet divizet gante izelaat live ar feulster o chom hep kas da benn taolioù a-enep d'an dud. Degouezhout a raes an taol diwezhañ e 1993 pa voe tarzhet un toull-bac'h nevez-savet e Weiterstadt.\nD'an 20 a viz Ebrel 1998, Reuters a resevas ur belleilenn, 8 pajennad enni, o tisklêrian e oa bet divodet ar strollad da vat.\nGalv gant ar CDU, 1977\nAr feulster, ar spont, ar muntrañ... Ne c'hall ket an traoù kenderc'hel. Muntr ar prokulor meur Buback en deus lakaet anat d'an holl geodedourion ne gil ket ar sponterien a-zirak an torfedoù.\nAr boutinekadur gant an SPD/FDP en deus miret ouzh al lezennoù rekis. Ret eo deoc'h oberiañ bremañ.\nGourc'hemenn a ra ar CDU darbaroù gwirel ha stadel hag a stourm ouzh ar sponterezh en un doare efedus.\nRet eo paouez da c'houzañv ar feulster digor hag an ensiladeg, ret eo embann ar strourm ouzh enebourien an urzh frank hag an demokratelezh.\nCDU – Surentez foran ha frank\n(de) Rafinfo.de RAF Info\n↑ Marvet pa darzhas ur vombezenn e kannati Alamagn e Stockholm. Gantañ e oa Hanna Krabbe, Karl-Heinz Dellwo, Lutz Taufer ha Bernhard Rössner.\nAdtapet diwar « https://br.wikipedia.org/w/index.php?title=Tuad_an_Arme_Ruz&oldid=1984505 »\nKemm diwezhañ d'an 3 Ebr 2022 da 16:37\nKemmoù diwezhañ degaset d'ar bajenn-mañ d'an 3 Ebr 2022, da 16:37.


Corentin Jean Carré - Wikipedia\nCorentin Jean Carré a oa bet ganet er Faoued d'an 9 a viz Genver 1900, hag eñ bidoc'hig en un tiegezh a nav bugel.\nAr maen-koun e bourk Ar Faoued\nDiskouez a reas ar paotrig bezañ barrek war ar studioù. Ma erbedas e vestr-skol anezhañ ouzh tailhanter e gêr e 1912. Bureviad an hini e oa eta pa darzhas ar Brezel-bed kentañ e dibenn miz Gouere 1914. Daoust ma oa c'hoant bras gantañ ne voe ket evit mont d'an talbenn, da-heul e dad, o vezañ ma ne oa nemet pevarzek vloaz d'ar mare-se.\nE miz Ebrel 1915 e kemennas d'e dud en devoa graet e soñj da guitaat Bro-C'hall da vont da Suamerika. E gwirionez ez eas da bPau (Basses-Pyrénées d'an ampoent-se) hag, eno, ec'h enrollas en arme dindan anv faos un den bennak (Auguste Duthoy) bet ganet d'an dek a viz Ebrel 1897 e Rumigny (Ardennes). Prientet ha c'hoariet mat e oa bet e daol gantañ dre ma ouie ne oa ket tu da wiriañ tra ebet peogwir e oa ar barrezig-se en takad bet aloubet gant al lu alaman : e-touez yaouankañ soudarded ar Brezel-bed kentañ e voe eta, hag eñ pemzek vloaz !\nKaset e voe d'ar 410vet rejimant troadegiezh da zeskiñ e vicher nevez a soudard a-raok mont da Champagn d'an 20 a viz Here 1915. D'ar 15 a viz Du e reas anadaougezh da vat gant ar fozioù-difenn gall, nepell diouzh Le Mesnil-lès-Hurlus (Marne). Anvet e voe da gorporal d'ar 25 a viz Genver ha da serjant d'an 19 a viz Mezheven 1916 (goude bezañ bet gloazet un nebeud deizioù kent). En hanternoz da Reims eo e tapas ar Groaz-brezel, bet paket ur prizoniad gantañ d'ar 15 a viz Du, bloaz war-lerc'h ma voe en em gavet war an talbenn.\nDa-geñver ur prantad-diskuizh hag en devoa kaset en e barrez c'henidik, e miz Eost 1916, en devoa komprenet n'halle ket padout e saviad gwall bell : evit na vije ket diskoachet ar voualc'h war he neizh, ret e oa bet dezhañ disklêriañ ur gumun all estreget hini Ar Faoued, e-lec'h na oa ket bet ganet Auguste Duthoy, sañset. Setu ma tivizas skrivañ d'e goronal oc'h anzav e anv hag e oad gwir dezhañ, kement-mañ d'an 29 a viz Kerzu. E-lec'h ar c'hastiz a oa engortoz da bakañ e kinnigas e benn bagad ma vije anvet da adjudant kerkent ha d'ar 1añ a viz Genver 1917 ! Evel-just e kavas abeg ar velestradurezh arme e kement-se ha goulenn groñs a reas gant an adjudant yaouank ma vije dilezet e rez nevez gantañ a-raok adenrollañ evel...soudard. Ar pezh a voe graet d'ar 7 a viz C'hwevrer e Chalons-sur-Marne dindan e anv gwirion ar wech-mañ. Padal, diwar goulenn dalc'hus e goronal ec'h adtapas e c'haloñsoù a adjudant tri miz diwezhatoc'h.\nD'ar c'houlz-se an hini eo e c'houlennas bezañ kaset d'an aerlu : kuitaat a reas an arme-zouar da vat e dibenn miz Mezheven 1917. E Dijon (Côte-d'Or) hag en Étampes (Seine-et-Oise d'ar mare-se) da-heul eo e teskas ar vicher a levier-chase, bet tapet e vreved gantañ d'an 3 a viz Here (war-lerc'h ur staj e kamp Avord (Cher).\nAnvet e voe da vont d'ar skouadrennig SO 229 , ha hi staliet e Lemmes (Meuse). Mont a reas da Anaon d'an 22 a viz Meurzh 1918 en ospital an arme Souilly (Meuse)  goude ma voe taolet d'an traoñ e garr-nij gant ar c'hanolierezh alaman (war a seblant) d'an 18 a viz Meurzh : oadet e oa a drivec'h vloaz hepken. Douaret eo e bered soudarded Rembercourt-aux-Pots (Meuse).\nDioueliet e oa bet ur maen-koun e kreiz-kêr Ar Faoued d'ar 7 a viz Mae 1939 da zougen bri dezhañ.\nRoet eo bet e anv d'ur straed d'e barrez c'henidik (hag e Pondi ivez) kement ha d'ar skolaj publik lec'hel.\n↑ Diwar anv ar Sopwith Camel, un nijerez hemolc'h saoz bet lakaet e pleustr e miz Mezheven 1917\n↑ Marvet evit Bro-C'hall - E fichenn\n↑ Koskor aerlestrel milourel - E fichenn\nAdtapet diwar « https://br.wikipedia.org/w/index.php?title=Corentin_Jean_Carré&oldid=1875799 »\nDernière modification le 19 Mae 2020, à 17:53\nKemmoù diwezhañ degaset d'ar bajenn-mañ d'an 19 Mae 2020, da 17:53.


Ha'ir — Wikipedia\nHa'ir (העיר en hebraeg, a dalvez Ar gêr) a zo ur gazetenn sizhuniek lec'hel a vez embannet e Tel Aviv en Israel. Ment un tabloid a zo dezhi. Embannet e voe evit ar wech kentañ e miz Here 1980. Roet e vez evit netra abaoe miz Ebrel 2005.\nHa'ir a vez embannet da Yaou noz. Ouzhpenn Ha'ir e kaver Akhbar Ha'ir (עכבר העיר en hebraeg, a dalvez Logodenn ar gêr), da heñchañ an dud a-fet dudi e Tel Aviv.\nE miz Kerzu 2009 e voe paouezet skignañ Ha'ir da annezidi Holon ha da re Petah Tikva goude disoc'hoù un enklask ma voe merzet ne oant ket dedennet gant ur gazetenn enni keleier a zedenn annezidi Tel Aviv nemetken.\n↑ http://www.globes.co.il/news/article.aspx?QUID=1055,U1261997378283&did=1000525677 מצמצמים חלוקה: תופסק הפצת עיתון "העיר" בחולון ובפתח-תקווה Lior Aberbach, 27 a viz Kerzu 2009, Globes\nAdtapet diwar « https://br.wikipedia.org/w/index.php?title=Ha%27ir&oldid=1456988 »\nKemmoù diwezhañ degaset d'ar bajenn-mañ d'an 3 Ebr 2013, da 23:23.


ENE(Z) un heuliadenn nevez e brezhoneg\nEnez, un heuliadenn e brezhoneg.\nPublié le 13/03/20 17:44 -- mis à jour le 13/03/20 20:29\nBrezhoweb a ginnig deoc'h un heuliadenn nevez e brezhoneg o tont deus Bro-Skos. Ene(z) a zo da welet war Brezhoweb fenoz adalek 8e45 noz ! Div rann nevez bep Gwener da noz.\nAn heuliadenn (adalek 8e45 noz)\nIstitlet eo an heuliadenn e galleg evit ar re a fell dezho, met posubl eo sellout outi hep an istitloù.\nMarteze da welout pa vo istitlou e brezhoneg.\nAr re a gomz brezhoneg n'o deus ket ezhomm istitloù normalamant, kinnig 'vez a-wechoù 'vit abadennoù 'zo lec'h m'eo un tamm diaes da gompren.


Neoproterozoeg - Wikipedia\nAn neoproterozoeg a zo marevezh diwezhañ an eon proterozoeg. En em astenn a ra eus 1.000 milion bloaz'zo betek 542 milion bloaz'zo. An darvoudoù pennañ eus ar marevezh-hont a voe ar mareadoù-skorn eus ar c'hriogenieg hag a voe an hini kreñvañ e istor an Douar ha donedigezh war-wel an organegoù lieskellek kentañ e-pad an Ediakareg. Darn diwezhañ ar proterozoeg eo.\nNevezh a-walc'h eo meziad an neoproterozoeg. Krediñ a rae paleontologourien an XIXvet kantve e teraoue ar vuhez lieskellek gant an trilobitoù hag an arc'heocyazhided gentañ, e-pad ar c'hambrian. E-pad an XXvet kantved e krogjod da gavout fosiloù koshoc'h, avat. Ur faon liesek a gavjod e mervent Afrika e 1920 hag unan arall e su Aostralia, hag eñv ne seljod ket pizh outañ kent ar bloavezhioù 50. Perc'hennañ a reont da ekosistemoù liesek na gomprener ket mat c'hoazh.\nUn nebeud eus an anevaled-se a zo, war a seblant, hendadoù organegoù a-vremañ met an darn vrasañ anezho ne dennont da netra a anavezer. Ur c'horf gwak o-deus ha n'int ket sklaer o darempredoù gant ar furmoù a-vremañ. Un nebeud a glaskourien a gred ez int hendadoù faon ar c'hambrien tra ma kav da reoù arall e perc'hennont d'un doare aneval dianav. Anevaled ediakariek a reer anezho.\nMerket e voe an neoproterozoeg gant fiñvadegoù kevandirel liesek. E eizh lodenn en em dorras an dreistkevandir Rodinia. War-dro ar c'hehider e voe lec'hiet ar re-mañ hag hervez reou'zo e voe an dra-se abeg mareadoù-skorn sturtiek ha marinoek. Ar re bouezusañ istor an Douar e voent ar re-mañ rak en-o-fad e tiskennas ar skornenn betek ar c'hehider. Krediñ a reer e c'holoe ar c'hler ar meurvorioù a-bezh hag-eñv e kav d'un nebeud a glaskourien e chomas un nebeud a gelc'hiadoù diskorn.\nTabut a oa e-pad un anzer hir a-zivout rannidigezhioù an neoproterozoeg. Envel a raean douarourien rusat marevezh diwezhañ an neoproterozoeg ar vendieg tra ma rae ar siniz gant sinieg ha darn vrasañ an amerikaned hag an aostraliz gant ediakareg. E 2004, koulskoude, e tivizas an Unvaniezh Etrevroadel Douarouriezh e vefe anvet Ediakarieg maread diwezhañ an neoproterozoeg.\nAdtapet diwar « https://br.wikipedia.org/w/index.php?title=Neoproterozoeg&oldid=1984094 »\nKemmoù diwezhañ degaset d'ar bajenn-mañ d'an 1 Ebr 2022, da 20:12.


Pajenn:Sales - Introduction d’ar Vuez devot.djvu/123 - Wikimammenn\nPajenn:Sales - Introduction d’ar Vuez devot.djvu/123\nPhilotee, o sevell ho calon pront ha fervant varzu-ac-ennâ ; admirit ar guenet anezàn, goulennit sicour ountàn, en em strinquit a speret ec’harz treid ar Groas, adorit e vadelez, interrogit-èn alies e quenver ho silvidiguez, offrit dezàn hoc’h ene mil gueich en deiz, arretit ho taoulagat interieur var e zouçder, astennit ho tourn dezàn evel ur buguel d’e dad, evit ma ho cunduo, liquit-èn var hot peutrin evel ur boquet delicius, plantit-èn en hoc’h ene evel un anseîn, ha grit evelse mil seurt mouvamant eus ho calon evit elumi enni carantez Doue, hac evit en em excita da un deneridiguez ardant en andret ar Pried divin-se d’hoc’h ene.\nEvellen eo e reer an Oræsonou Jaculator, pere a recommand Sant Augustin quellies a veich d’an Itron devot Proba. Hor speret, Philotee, oc’h en em acustumi evelse da songeal e Doue alies ha da veza familier gantàn, a zui da veza parfumet ha carguet oll eus e berfectionou divin ; hac an exerciç-mâ ne de quet dies ; rac mellet ec’hell beza emesq hon afferou hac hon occupationou hep ober ampechamant ebet dezo, abalamour n’en em arretomp er retrejou a speret-se nac er mouvamanchou a galon-se nemet ur moument evel dre un divertissamant ber, ar pez ne noas morsetout, quent-se a servich deomp cals evit pourchu ha continui ar pez a reomp. Ar pelerin pehini a\nAdtapet diwar « https://br.wikisource.org/w/index.php?title=Pajenn:Sales_-_Introduction_d’ar_Vuez_devot.djvu/123&oldid=101854 »\nKemmoù diwezhañ degaset d'ar bajenn-mañ d'an 16 Mae 2017, da 23:31.


Emgann Jena - Wikipedia\nAn impalaer Napoleon dirak e soudarded a-raok emgann Jena, livadur gant Horace Vernet.\nD'ar 14 a viz Here 1806 e oa c'hoarvezet Emgann Jena (Jena en alamaneg, a zo en Alamagn hiziv an deiz). An trec'h a oa aet gant Napoleone Buonaparte, impalaer ar C'hallaoued, war ar Brusianed dindan urzhioù ar priñs Hohenlohe.\n50 000 soudard a oa eus kostez al lu prusian ha 65 000 den a oa el lu bras renet gant Napoleone Buonaparte e-unan. En holl e oa bet lazhet pe gloazet 12 000 Prusian ha div wezh nebeutoc'h e tu ar C'hallaoued.\nEr memes deiz e oa bet trec'h ar jeneral Davout war al lodenn all eus al lu prusian renet gant Dug Braunschweig e-doug emgann Auerstedt.\nD'ar 27 a viz Here ez eas tre Napoleone Buonaparte e Berlin, kêr-benn Prusia, 10 mizvezh goude e drec'h war an Aostrianed en Austerlitz.\nD'ar 7 a viz Gouere 1807 e voe sinet feur-emglev Tilsit : un hanter eus o ziriad a yeas digant ar Brusianed.\nAdtapet diwar « https://br.wikipedia.org/w/index.php?title=Emgann_Jena&oldid=1839392 »\nKemmoù diwezhañ degaset d'ar bajenn-mañ d'an 17 Mez 2019, da 15:48.


Stumm eus an 27 Meu 2007 da 18:56\nStumm eus an 27 Meu 2007 da 18:56 (kemmañ)\nStumm eus an 27 Meu 2007 da 18:56 (kemmañ) (dizober)\nEr [[yezhoniezh]] e vez implijet an termen '''ger leun''' ([[Saozneg|saoz]]: [[:en:Function word|''content word'']] pe ''lexical word'') evit komz eus gerioù gante ur ster dreze o-unan.\nGerioù gante ur perzh yezhadurel kentoc'h evit ur ster resis a reer oute [[Ger goullo|gerioù goullo]] (saoz. ''function words'' pe ''grammatical words''), da skouer [[Araogenn|araogennoù]], [[Raganv|raganvioù]], , [[Stagell|stagelloù]], [[Ger-mell|gerioù-mell]] ha [[Rannig (yezhoniezh)|rannoùigoù]].\nUr [[rummad gerioù digor]] eo hini ar gerioù leun, da lâret eo e c'hell bezañ krouet pe amprestet diwar yezhoù all [[nevecnevezc'her|nevezc'herioù]] a bep seurt a-hed an amzer, keit ha m'eo [[rummad gerioù digor|kloz]] rummad ar gerioù goullo, da lâret eo ne vez ket krouet gerioù goullo nevez.\nA-wezhoù e vez renket an [[Estlamdadell|Estamdadelloù]] e-touez ar gerioù goullo daoust ha m'az eus ur rummad digor anezhe.\nOuzhpenn an diforc'hioù e-keñver ar ster hag o mont-en-dro e framm yezhadurel ur yezh e c'hell ivez ar gerioù goullo en en derc'hel en un doare diheñvel diouzh ar gerioù leun e-keñver o ferzhioù [[Fonetik|fonologel]], da skouer e [[saozneg]] n'eus nemet ar gerioù goullo a c'hell kregiñ gant ar son [[Kensonenn|kensonennel]] [ð].\nSetu ur roll eus ar rumamdoùrummadoù yezhadurel pennañ renket dre voas evel gerioù leun:\nAdtapet diwar « https://br.wikipedia.org/wiki/Dibar:MobileDiff/140996 »


Dimerc'her 'n eus ar gouarnamant gall hiraet ar maread ma c'hell strizhaat gwirioù an dud, a-benn mont enep red ar c'hleñved Kovid 19. E Bourdel da skouer n'hell ket an dud bezañ e strolladoù muioc'h evit dek den en ul lec'h foran. Mez, hervez ar Von-Reizh, n'hell kat an aotrouniezhioù gall mestroniañ ar pezh a vez graet el lec'hioù prevez koulskoude. E kontrol d'ar pezh a vez er Rouantelezh Unanet.\nDibaoe dilun zo reolennoù nevez e Breizh Veur, graet « rule of six », reolenn ar c'hwec'h deuhouti, da strizhaat ar gwir da vezañ a-stroll. Reolennoù hag a zo disheñvel hervez ar vro : pe vefe an dud o chom e bro Saoz, e bro Skos, e bro Gembre pe e bro Iwerzhon an Hanternoz eo disheñvel ar munudoù.\nHa hervez reolenn ar c'hwec'h neuze, n'hell ket muioc'h eget 6 den bezañ bodet asambles. E bro Saoz eo gwir pe vefe en diabarzh pe en diavaez, el lec'hioù publik evel an ostalerioù, pe er gêr. Mez n'eo ket gwir reolenn ar c'hwec'h evit ar skolioù, ar Skolioù-Meur nag al lec'hioù labour.\nPeter Timpson a zo ur Breton-Meur o chom e Dunedin, e bro Skos. Lâret a ra domp penaos kollet an dud un tammig gant ar cheñchamantoù reolennoù.


Accueil / Lec'h / Bro C'hall / An FN o vont war-raok evit gwir ?\nMaxime TOUZE 11 December 2015\nDaou sifr nemetken met diskouez a reont ur bern traoù: e 2012 evit an dilennadegoù prezidant 6 421 426 a vouezhioù evit Marine Le Pen, ar pezh a rae 13,94% eus an dud enskrivet war al listennoù; e 2015 evit an dilennadegoù rannvroel 6 018 775 a vouezhioù evit an FN, ar pezh a ra 13,29% eus an dud enskrivet.\nNe ‘z a ket war-raok an FN, digreskiñ a ra un tammig zoken. Ne fell ket da 86% eus ar Frañsizien votiñ evit strollad an tu-dehoù pellañ. Petra zo disheñvel neuze ? Plas ar strollad-mañ er mediaoù bras evel-just hag ar fed e vez gounezet dilennadegoù gante. Met perak e c’hounezont an dilennadegoù ? Peogwir ne ‘z a ket mui an dud da votiñ, amañ emañ ar gwir ziforc’h. An anvouezhiañ eo evit gwir an hini a ya war-raok hag a vez trec’h en holl zilennadegoù. Ha ne vez ket komzet nemeur er mediaoù eus an dra-se.\nPoent bras eo cheñch ar sistem, tostaat ar politikerezh ouzh an dud, lakaat anezhe da zivizout evit gwir evit o dazont, dedennusañ anezhe en-dro d’ar politikerezh. An dud n’int ket mestr eus ar pezh a c’hoarvez ha ne welont tamm diforc’h ebet neuze evit an darn vrasañ eo chom hep votiñ a vez dibabet…\nMammenn: ministrerezh an Diabarzh\nShare the post "An FN o vont war-raok evit gwir ?"


Digwener dremenet e oa ar prezidant katalan en harlu Carles Puigdemont er parlamant gall. Kejet en doa ouzh kannaded ar France Insoumise, Ar Re C’hlas ha Liberté et Territoires (strollad Paul Molac), en o zouez ar gannaded broadelour korsad. Displeget en doa dezho penaos e oa an traoù e Katalogn, penaos e troe ar prosesus dizalc’hour hag all. D’an noz e kemeras perzh d’ur brezegenn diwar-benn ar cheñchamantoù en Europa. Kaoz a zo bet eus Bro-Skos ha Katalogn peurgen.\nTro en doa bet ar prezidant da gejañ ouzh mediaoù gall ivez. Displegiñ a reas dezho, da skouer, ez eus prouennoù gantañ e vez spionet eneberien politik gant ar stad spagnol. « Implijet e vez ar meziant israelian Candiru gant ar servijoù kuzh evit hen ober » hervezañ.\nLuc’hskeudenn : kont twitter Carles Puigdemont


Ag er gred a zeli en dout un inean de receu Jesus dré er Gommunion - Wikimammenn\nAg er gred a zeli en dout un inean de receu Jesus dré er Gommunion\nJ.-M. Galles, 1829 (p. 56-60)\n◄ Ag er soumission d’er Fé Ag er gred a zeli en dout un inean de receu Jesus dré er Gommunion Ag er Santimanteu a zeli en dout un inean a pe bossed Jesus dré er Gummunion ►\nAg er gred a zeli en dout un inean de receu Jesus dré er Gommunion.\nME mab, er mystér a zet a gonsidérein a éel hoah hou lacat d’obér réflexioneu é péré ne chonget quet.\nPliget gueneoh m’instrugein hui-memb, Rouannés en ean. Conzet, hou Servitour a cheleu.\nQuênt m’em boai receüet visit en Æl, m’em boai liés conjuret en nean, èl m’en deoai groeit en dut santel a Isræl, d’hum changein en ur hloéhen douce, ha de zigasse ar en doar en hani a zou just dré excellance ; mæs n’em behai bet jamæs credet chongeal é vehen bet er Uirhiés-cé a rehai d’er bed é Salvér.\nA pe ouen bet assuret é ouen neoah choéget eit bout é vam, læn a humilité é uélet er rang ihuel hac inourable de béhani é ouen destinet, ô me mab ! nac a santimanteu mad a saüas ém halon ! Péh ur joé em boai mé bet santet é possédein men Doué étré men digosté !\nEr memb Doué en deoai vennet hum joéntein dohon én ur fæçon quer stert dré en incarnation, a zesir, me mab, hum joéntein dohoh dré er Gommunion ; mæs bihan é er gred e hoès d’hum joéntein doh t’ou.\nNe cheleuèt quet doh en digaréieu a fournis deoh hou lezidantet hac ur faus humilité, eit péellat doh en daul santel.\nHui a lar é ma en dougeance hac er respect a vir dohoh a dostat d’hou Toué ; mæs en dougeance hac er respect a zeli pléguein d’er garanté, ha ne zeliant chervige meit de rein mui a hred d’er garanté.\nPéellat doh er Gommunion dré en apparance a respect, a zou lemel guet Jesus er satisfaction a garehai en dout é hobér é zameurance gueneoh.\nEan en dès reit teoh er merche ag er satisfaction-zé, a p’en dès laret teoh : Me laca me fligeadur é vout guet en dut.\nHou fauteu, a laret-hui, a zou rai stantg eit tostat liés d’en hani a zou er santeleah memb ; mæs, me mab, deustou péh quer fragil é un inean, mar groa ol hé fossible eit hum gorrigein, Jesus a za perpet én hi guet pligeadur.\nHui e lar é péellet doh er Gommunion, rac ma santet ne véritet quet tostat dehi ; hui e zeliehai laret : me vèn assai, a guement ma éellein, hum lacat ér stad de gommuniein erhat, eit bout lodec ér græceu e accord Jesus d’en ineanneu devot péré hum joént doh t’ou dré er Gommunion.\nMa n’en dé quet stang hou communioneu, é ma rac ma touget er boén hac er gênance-é.\nHui e zouge er vuhé gredus-cé a vehai ret teoh condui eit ma vehai permettet deoh communiein liés.\nHui hum glemme ag er faiblesse hac ag en infirmitéeu a hou ç’inean ; profitet enta ag er remæd assuret a zou presantet deoh ér bara a vuhé.\nJesus, én é aviel, a gouvi d’é vanquet divin er-ré goann hac er-ré infirm, er-ré peur hac er-ré dal.\nEan e hanaüe hou misérieu, hac ean e offre deoh, én é Sacremant, ur bouit capahle d’hou soulagein ha d’hou crihuat.\nUn dra vad ha de zesirein vehai m’hou pehai ur santeleah parfæt eit communiein ; mæs Jesus ne oulen quet quement-cé.\nPe vehai necessær a nehi, disterret-é ; en nombre ag er-ré e vehai receuet doh é daul, deustou d’é ol couvieu.\nVennein laret é ma necessær, a zou goulen aveit disposition d’er Gommunion er péh a zeli bout er fréh a nehi.\nDeit d’er Gommunion én un avouéein sincéremant ne véritet quet tostat ; deit surtout guet ur burtæt vras a galon, pé d’er bihannan guet ur résolution ferm de labourat eit en dout hi, hac hou Gommunion a vou groeit mad.\nHou pet chonge penaus ur Gommunion groeit mad a zoug perpet ur fréh benac en un inean.\nA p’hou pehai, dré hou éhuéh ha dré hou fidéiité, hum laqueit ér stad é péhani é vennér ma vehet eit permettein deoh tostat liés d’er Sacremant, é vehoh déja avancet mad én hent ag ér barfection.\nUn inean, péhani ne huannat mèit arlerh er bonheur de jouissein a bresance Jesus én nean, a laca hé fligeadur é jouissein a nehou ar en doar dré er Gommunion, quel liés gùéh èl ma éel er gobér.\nAdtapet diwar « https://br.wikisource.org/w/index.php?title=Ag_er_gred_a_zeli_en_dout_un_inean_de_receu_Jesus_dré_er_Gommunion&oldid=105754 »\nKemmoù diwezhañ degaset d'ar bajenn-mañ d'an 15 Eos 2017, da 13:10.


Arkitektouriezh c'hotek - Wikipedia\n(Adkaset eus Savouriezh c'hotek)\nIjinet eo bet an arkitektouriezh c'hotek en Enez-Frañs e-kreiz an XIIvet kantved. En Europa e teu da vezañ ar stil pennañ betek kreiz ar XVIvet kantved p'en-deus graet berzh an arkitektouriezh klasel dindan levezon an Azginivelezh italian.\nImplijet eo bet da gentañ-holl evit kement savadur relijiel bras ha bihan, iliz, chapel, abati, manati, prioldi, met ivez evit sevel savadurioù lik evel sezioù ar galloudoù (palezioù, tiez-kêr) hag etrepaouezioù. Meizet eo bet koulz evel un hollad a deknikoù hag ur preder. Diouzh-se e c'heller sellet ouzh an arkitektouriezh c'hotek evel unan eus brasañ pennvadoù ar Grennamzer. Addizoloet e voe an arkitektouriezh-se en XIXvet kantved hag e voe savet meur a savadur er bed a-bezh diwar ar skouerioù kozh, an arkitektouriezh nevezgotek pe ar stil nevezgotek a vez graet eus ar pleustradoù-se.\nTres ha gerioù resis an arkitektouriezh c'hotek\nAr meizadoù pennañ a gaver en Europa e mare ar stil gotek a oa eus un tu an unvezh gant an urzh hag eus un tu all abegoù ha youl Doue.\nUn arouezelezh kreñvAozañ\nGwareg kamm, arouez ar stil gotek\nPeurvuiañ, an arkitektouriezh romanek a oa implijet evit savadurioù ma veve enno ur gumuniezh venec'h a vourre an uvelded hag an arvesterezh hag er c'hontrol e veze savet ar savadurioù gotek evit krouiñ lec'hioù foran. Skeudennadur Jeruzalem an Neñvoù eo an iliz-veur c'hotek, ur galv da bignat koulz hag ur benveg evit lakaat splann braster Doue ha galloud e Iliz war un dro.\nSkeudennadur Keoded Doue o tegemer ar feizidi eo ivez. Met evit aroueziñ Rouantelezh Doue gant an arouelezh doueel hag gant e tres kemplezh hervez reolennoù ar skolbrederouriezh : rannoù hag isrann ar savadur a zo dasparzhet en un doare unvan. Gant doueoniezh ar goulou eo levezonet ar arkitektouriezh c'hotek, evit gwir gant doueoniezh Tadoù an Iliz zo evel sant Aogustin a wele dindan ar goulou eztaoladur an doueelezh. Ken gwir eo ma n'eo ket deuet an teknikoù nevez eus un emdroad voutin, met eus klask ar goulou hag en deus broudet an arkitektourien da ijinañ anezho.\nUl levr graet e maenAozañ\nVeit Stoss, Krakow, Polonia\nUn oberenn bolitikel eo ivez p'eo bet roet al lañs gant un eskob hag an arc'hant gant an noblañs hag ar pennoù uhel. Ur benveg evit klask brud ha diwar-se eo bet ouzhpenn re un nebeud a esaeoù evit uhelaat ar bolzioù (kouezh bolzioù iliz-veur Beauvais e 1284). Setu perak e weler a-bell an tour (pe an tourioù). An delwennoù hag ar skeudennoù a ziskouez elfennoù an Aviel ha talvoudegezhioù speredel an Iliz. Un oberenn a bedagogiezh eo ivez seul vui ma vez savet an iliz evit un niver bras a dud.\nKreñvlec'h teutonek Malbork, e Polonia\nAdtapet diwar « https://br.wikipedia.org/w/index.php?title=Arkitektouriezh_c%27hotek&oldid=1883983 »\nDernière modification le 28 Eos 2020, à 21:04\nKemmoù diwezhañ degaset d'ar bajenn-mañ d'an 28 Eos 2020, da 21:04.


Loeiz V (roue Frankia ar C'hornôg) - Wikipedia\nLoeiz V (roue Frankia ar C'hornôg)\nLoeiz V lesanvet Loeiz an Didalvez (ganet war-dro 967- marvet d’an 22 a viz Mae 987), roue ar Franked. Loeiz V a oa mab da Lotar ha da Emma Italia. Berrentez e ren a dalvezas e lesanv dezhañ moarvat.\n2 ¨Pennad kar\nEn 982, pa oa 15 vloaz, e timezas da Adelaid Anjev, anvet ivez Blanche, merc'h da Foulk II, kont Anjev, he devoa tost ugent vloaz warnañ. C'hoar e oa da Jafrez Grisegonelle ha da eskob Le Puy, Guy d'Anjou, hag intañvezet e oa div wech. Ne badas ket an dimeziñ, re yaouank ar gwaz, ha re droet da vambochat, dispartiañ a rejont daou vloaz goude .\nPa varvas e dad d'an 2 a viz Meurzh 986, ne savas skoilh ebet ouzh e gurunidigezh dre ma oa bet sakret roue pell a oa.\nPrest e oa Loeiz V da genderc'hel gant stourm e dad ouzh an impalaer santel evit Lorraine ha gervel a reas arc'heskop Reims dre ma oa hemañ a-du gant an Ottoned. Met mervel a reas a-daol-trumm en ur gwallzarvoud chase e miz Mae 987.\nAr roue karolingat diwezhañ e voe.\nJean-Charles Volkmann, Bien Connaître les généalogies des rois de France, ISBN 2-877472086\n↑ Gallica BNF Istor Bro-C’hall gant ar manac’h Richer Page 147\nLotar Rouaned ar Franked\n986 – 987 War e lerc'h:\nAdtapet diwar « https://br.wikipedia.org/w/index.php?title=Loeiz_V_(roue_Frankia_ar_C%27hornôg)&oldid=1946095 »


Nuala Ní Dhomhnaill : diforc'h etre ar stummoù - Wikipedia\nNuala Ní Dhomhnaill : diforc'h etre ar stummoù\nNuala Ní Dhomhnaill (kemmañ)\nStumm eus an 24 Gou 2007 da 18:37\n72 okted ouzhpennet , 14 vloaz zo\nStumm eus an 25 Mez 2007 da 21:46 (kemmañ)\nStumm eus an 24 Gou 2007 da 18:37 (kemmañ) (dizober)\nStudioù saozneg hag iwerzhoneg he deus graet e skol-veur [[Korkig]]. Kroget he deus da skrivañ barzhonegoù en iwerzhoneg, zo bet embannet er gelaouenn ''Innti''. Dimezet eo gant un douaroniour turk, Dogan Leflef, ha bevet he deus e [[Turkia]] hag en [[Izelvroioù]] e-pad bloavezhioù a-raok dont da Iwerzhon en-dro. Bremañ emañ o vevañ e [[Dulenn]].\nNuala Ní Dhomhnaill a gomz meur a yezh : saozneg, turkeg, galleg, alamaneg ha nederlandeg. Met dibabet he deus skrivañ en iwerzhoneg hepken. Ezel eo hi eus ''Aosdána'' (Akademiezh arzoù Iwerzhon). Ouzhpenn barzhonegoù he deus skrivet pezhioù-c'hoari evit bugalear vugale, studiadennoù lennegel ha pennadoù skridvarnerezh.\nHe barzhonegoù zo bet troet e meur a yezh : galleg, alamaneg, poloneg, italianeg, norvegeg, estoneg, japaneg, saozneg ha brezhoneg (''Ar Gwele seiz''/''Leaba Shíoda'', troet gant [[Herve ar Bihan]], [[Alan Botrel]], [[Gwendal Denez]] ha [[Art J. Hughes]] hag embannet gant Skrid.\n[[Rummad:Skrivagnerien Iwerzhon|Ní Dhomhnaill, Nuala]]\n[[Rummad:Skrivagnerien iwerzhonek|Ní Dhomhnaill, Nuala]]\n[[Rummad:GanedigezhioùSkrivagnerien 1952|Ní Dhomhnaill, Nuala]]\n[[Rummad:Ganedigezhioù 1952|Ní Dhomhnaill, Nuala]]\n[[en:Nuala Ní Dhomhnaill]]\nAdtapet diwar « https://br.wikipedia.org/wiki/Dibar:MobileDiff/196991 »


Pajenn:Ar Prat Rimadellou brezonek, 1911.djvu/62 - Wikimammenn\nPajenn:Ar Prat Rimadellou brezonek, 1911.djvu/62\nLan a yea da genta. Ober a reas eul lamm en a drenv, mantret o welet ar gearze ker pinvidik, ken kaer gwechall ; sonj en doa da veza bet en Naoned pa ’z oa krennard. Ne dalie ketar boan klask an ilizou, ne weled dre-oll nemet berniou atred. Ar re anezo a yoa c’hoaz en o zav a yoa duet gant moged an tan-gwall ha frailhed o mogeriou, lakeat en hevelep stad ma n’helle mui Naoniz o unan o anaout.\nKement a vuez a yoa er gear-ze gwechall ! Brema grig ebet dre ar ruiou ! kristen ebet ken dre eno ! Dilezet eo ar gouelec’h gant an holl. Aryeot a zav dre wask ar vein, an drez a ra garz oc’h ar mogeriou ; ama hag a-hont e weler c’hoaz eun tamm moged o sevel eus eur siminal da lavaret ez eus c’hoaz eun den beo bennak ankounac’heat eno.\nMes nan, an dud-ma n’int eus an Naoned, rak holl kouls lavaret int bet lazet gant an Normaned ; nebeut zo a gement o defe gellet tec’het da glaskeur goudor en eur vro estren.\nHag an holl reuziou all a zo nebeut a dra e kichen ar re a gaver e ti an Aotrou Doue.\nN’oa mui hent ebet da vont da iliz-veur Sant-Per.\nGant e gleze rus c’hoaz gant goad an dud gouez, Lan a droc’he an drez hag ar spern dre ma’z ea evit ober hent d’ar Vretoned a deue war e lerc’h.\nHa ne welit-bu ket du-ze an iliz kaër dispar savet gant sant Félix er vid kan ved ? Ha ne welit-hu ket an iliz-se kaëroc’h ha pinvidikoc’h eget holl ilizou Breiz ha Bro-C’hall a bez ?\nHa c’hoaz, eus pell he deus eun doare bennak, mes a dost, pebeus dismantr !\nAma ive e kaver roudou an houarn hag an tan. Bep eur mare e klever eur mean, eur post-mean, eun treust, o koueza. Neus mui dor dal ebet, hag eus ar meaz e weler betek gorre an iliz saotret.\nAn tabernakl santel hag an aoter a zo d’an douar, e kichen skeudennou ar zent hag an elez faoutet gant benviou dizakr an Normaned dizoue. Petra eo deuet da veza ar groaz a yoa outi eur Christ bras alaouret? N’ouzoun ket, ar pez a ouzoun eo, tra spontus ! o deus distaget unan dioc’h ar voger ha great tammou munut eus skeuden hor Zalver benniget d’ho stleja goude dre an iliz.\nTud a zoujans Doue o deus great fae war ar riskl a yoa evit o buez hag a zo deuet epad an noz da zastum bruzun ar c’hoad sakr da c’horren gant respet. Ar c’haluriou sakr, ar c’hantoloriou, ar chroaziou, a zo eat gant al laëron hep m’o divije aon an disterra\ne teufe Doue, skuizet o welet kement a dorfejou heuzus, da zigas\n↑ Histoire de Bretagne, gant dom Morice.\nAdtapet diwar « https://br.wikisource.org/w/index.php?title=Pajenn:Ar_Prat_Rimadellou_brezonek,_1911.djvu/62&oldid=161387 »\nKemmoù diwezhañ degaset d'ar bajenn-mañ d'an 3 Mae 2020, da 23:15.


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/266 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/266\nsect ar Farizianed, pere ho doa credet, a zavaz, en eur lavaret e oa red circoncisa ar Jentiled ha gourc’hemen dezhe miret lezen Moises.\n(6) Neuze an ebestel hag ar re ancien en em dastumaz evit examina an affer-ze. (7) Hag evel ma oa eun disput vraz etrezhe, Per a zavaz, hag a lavaraz dezhe :\nTud breudeur, c’houi a oar penaos pell amzer zo hen deuz Doue va choazet en hon touez, evit ma klevje ar Jentiled dre va genou ger an Aviel, ha ma credjent. (8) Ha Doue, pehini a anavez ar c’halonou, hen deuz roet testeni dezhe, en eur rei dezhe ar Spered-Santel kerkoulz ha deomp-ni ; (9) ha n’hen deuz great differans e-bed etre ni hag int-hi, o veza purifiet ho c’halonou dre ar feiz. (10) Breman eta, perag e tentit-hu Doue, en eur lakaad var chouk an diskibien eur ieo ha n’ho deuz ket gallet hon tadou he zougen, na ni ken neubeud ? (11) Mes ni a gred penaos eo dre c’hras an Aotrou Jesus-Christ e vezimp salvet, ni kerkoulz hag int.\n(12) Neuze an assamble holl a davaz, hag e selaouent Barnabas ha Paol, pere a gonte pebeuz miraclou ha burzudou hen doa great Doue dreizhe, e-touez ar Jentiled.\n(13) Ha goude m’ho doe ehanet da gomz, Jakes a gomzaz, hag a lavaraz : Tud breudeur, selaouit ac’hanoun : (14) Simon hen deuz discleriet penaos hen deuz Doue commanset da choaz etouez ar Jentiled eur bobl consacret d’he hano ; (15) ha var gement-se en em accord komzou ar brofeted, hervez ma eo scrivet ; (16) Goude-ze, me a zistroio, hag e savin a-nevez tabernacl David, pehini a zo kwezet ; an tammou anezhan a oa bet dispennet a gempennin, hag e lakin anezhan adare en he za ; (17) evit ma vezo klasket an Aotrou gant ar rest euz an dud, ha gant an holl nationou var bere eo bet galvet va hano ; evel-se a lavar an Aotrou, hen deuz great an holl draou-man. (18) Holl oberou Doue a so anavezet ganthan a bep eternite. (19) Dre-ze e sonj d’in na dleer ket ober nec’h d’ar re euz a-douez ar Jentiled a zistro ouz Doue ; (20) mes scriva dezhe en em viret daveza souillet gant an idolou, hag en em ziwall euz an debauch, euz kig al loened mouget, hag euz ar goad. (21) Rag abaoe meur a gant vloaz, ez euz en pep kear, tud hag a brezeg Moises er sinagogou, hag eno e lenner anezhan bep sabbat.\n(22) Neuze e oe kavet mad gant\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/266&oldid=125377 »


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/242 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/242\ngreat ? N’e ket d’an dud ec’h euz lavaret gaou, mes da Zoue. (5) Ananias, o veza klevet ar c’homzou-ze, a gwezaz, hag a varvaz kerkent ; kement-se a reaz eur spount vraz d’ar re holl a glevaz komz euz a gement-man. (6) Hag an dud yaouank a zavaz, hag o veza kemeret anezhan ha kasset anezhan ganthe, hen lakjont en douar.\n(7) Var-dro teir heur goude, he vreg, hep gouzoud ar pez a oa c’hoarvezet, a antreaz. (8) Ha Per, o komz, a lavaraz dezhi : Lavar d’in, kement ha kement eo hoc’h euz-hu gwerzet an douar ? Hag hi a lavaraz : Ia, kement-se eo. (9) Neuze Per a lavaraz dezhi : Perag oc’h-hu en em glevet etrezoc’h evit tenti Spered an Aotrou ? Setu e-tal an nor ar re ho deuz lakeat da bried en douar, ha te ive a gassint ganthe. (10) Ha rag-tal e kwezaz d’he dreid, hag e varvaz. Hag an dud yaouank, o veza antreet, he c’havaz maro, hag o veza he douget er meaz, e lakjont anezhi en douar e-kichen he fried. (11) Kement-ze a lakeaz eur spount vraz var an Iliz holl, ha var gement hini a glevaz kement-se.\n(12) Hogen kalz a viraclou hag a vurzudou a oe great, dre zaouarn an ebestel, e-touez ar bobl ; hag e oant holl a-unan e porched Salomon. (13) Hag hini euz ar re-all na grede en em lakaad assambles ganthe, mes ar bobl a veule kalz anezhe. (14) Ouz-pen-ze, eun niver braz a oazed hag a verc’hed, euz ar re a grede en Aotrou, a oe lakeat a-gresk en Iliz ; (15) en hevelep doare ma vije douget ar re glanv er ruiou, ha ma vijent lakeat var gweleou ha var golc’hejou, evit pa dremenje Per, ma teuje da vihana he skeud da c’holo unan-benag anezhe. (16) Dond a rea ive da Jerusalem eur bobl vraz euz ar c’heariou divar-dro ; hag e tigassent an dud klanv, hag ar re a oa tourmantet gant sperejou impur, hag e oant holl pareet.\n(17) Neuze,ar beleg-braz hag ar re holl a oa ganthan, da lavaret eo, sect ar Saduseed, a zavaz, leun a jalouzi. (18) Hag o cregi en ebestel, e lekejont anezhe er prizon public. (19) Mes eun eal a-berz an Aotrou a zigoraz, e-pad an noz, dorojou ar prizon, ho lakeaz er meaz, hag a lavaraz dezhe : (20) It, hag o choum ebarz an templ, prezegit d’ar bobl an holl gomzou euz ar vuez-man. (21) O veza klevet kement-se, ec’h antrejont, da c’houlou-deiz, ebarz an templ, hag eno e kelennent. Mes ar beleg-braz hag ar re a oa ganthan o veza\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/242&oldid=125351 »


Reizhiad amzerioù rik - Wikipedia\nReizhiad amzerioù rik\nEr yezhoniezh e vez implijet an termen reizhiad amzerioù rik evit komz eus unan eus daou reizhiad amzerioù yezhadurel, enebet ouzh ar reizhiad amzerioù keñveriek.\nDeiktel eo an amzerioù yezhadurel dre o natur, ha diazezet e c'hell bezañ diazezet an deiktelezh war ar maread reis m'emeur o komz (reizhiad rik) pe c'hoazh war ar maread resis m'emeur o komz diwar e benn, lakaet da daveen amzeriañ (reizhiad keñveriek).\nUr reizhiad rik a vez implijet gant ar saozneg. Da skouer, pa lâr Yann da Vari: "Mont a rin d'an davarn" ha neuze n'ec'h a ket Yann d'an davarn, diwezhatoc'h e c'hellfe lâret Mari: "Lâret en doa e teufe". Da lâret eo, abalamour ma c'hoarvezas an ober (chom hep mont d'an davarn) en amzer-dremenet e rank ar verboù bezañ en amzer-drement kentoc'h evit lâret *"Lâret en doa Yann e teuio", gant ar fazenn reizh-se e-keeñver ar yezhadur ur ster disheñvel. E berr-gomzoù e oa sañset degouezhout Yann en amzer-da-zont rik.\nE yezhoù all, avat, implijet gante ur reizhiad keñveriek, en hevelep e rankfe lâret Mari "Lâret en doa Yann e teuio", da lâret eo diwezhatoc'h evit an daveenn amzeriañ merket gant ar verb "lâret en doa Yann". Implijet e vez ur reizhiad keeñveriek gaant an tibeteg\n↑ Zeisler, Bettina (2004) Relative Tense and Aspectual Values in Tibetan Languages, embaannet gant: Walter de Gruyter\nAdtapet diwar « https://br.wikipedia.org/w/index.php?title=Reizhiad_amzerioù_rik&oldid=1849389 »


Deian ha Loli war Brezhoweb.\nAifric war Brezhoweb.\nENE(Z) war Brezhoweb.\nPublié le 11/09/20 18:12 -- mis à jour le 11/09/20 18:12\nDeian ha Loli (Tañva) - Brezhoweb\nEmañ Brezhoweb o skignañ teir heuliadenn evit an distro-skol, teir heuliadenn o tont deus Broioù keltiek, unan deus Bro-Gembre ( Deian et Loli ), unan deus Bro-Iwerzhon ( Aifric ! ) hag unan arall deus Bro-Skos ( ENEZ Koulzad 2 ). Ar wech kentañ evit Brezhoweb kinnig kement a heuliadennoù keltiek evit an holl (ar re vihan hag ar re vras)!\nDeian ha Loli (adalek 6 vloaz, 26 rann, 14 mn) : Breur ha c’hoar gevell eo Deian ha Loli, c’hwiled anezho, gant galloudoù hud kuzh a zegas birvilh en o buhez. Hag an daou-se n’int ket fur avat ! Ha jeu kenetrezo alies, peadra da lakaat o zud da sodiñ. A-wechoù e vezont enebourien daonet ha gwechoù-all e vezont mignoned vras. Evel an holl vugale a lavarit ? Ya, met… Ur sekred o deus, ha den na oar...\nSellout ouzh Deian ha Loli\nAifric (adalek 10 vloaz, 26 rann, 25 mn) : Buhez Aifric, ur grennardez a vro-Iwerzhon en he ziegezh leun a startijenn hag o tont deus kêr Dulenn evit bevañ e kreizig-kreiz ar c'honemara. Klask a ra kousto pe gousto Aifric kaout mignonezed ha kaout ur vuhez ordin gant hec’h endro nevez met ne vo ket aes eviti, pell ac'han...\nSellout ouzh Aifric\nENE(Z) Koulzad 2 (10 rann, 30 mn) : Dek rann nevez da welet war Brezhoweb adalek fenoz (8e45), 2 rann nevez bep sizhun. Mari MacDonald a ya d'ar gêr en-dro, d'an enez bet dilezet ganti eizh vloaz a-raok. Aet e oa kuit da dec'hout diouzh he familh, diouzh boazioù ul lec'h kloz. Dont a ra en-dro evit obidoù ur mignon eus ar familh.\nSellout ouzh ENE(Z)


Accueil / À la Une / Dilemel morailh Bercy\nPierre-Emmanuel MARAIS 21 mars 2018\nKevredigezhioù ezel eus ar gensavenn Paradozioù kemedel ha barnerezhel1 a oa bet selaouet d’ar 6 a viz Meurzh 2018 er Vodadenn vroadel. En o zouez e oa Anticor, an CCFD-Terre Solidaire, Oxfam France, Sherpa ha Transparency International France. Pouezet o doa evit ma vefe dilamet da vat “morailh Bercy”, hag a zo ur monopol eus Ministrerezh an Arc’hant evit kas dirak al Lez-varn ar re a vefe kiriek eus floderezh telloù2. Evito eo ret echuiñ gant an nemedenn gall-mañ hag a stal ur justis daou dizh tost da vezañ un digastiz evit felladennerien3 o rochedoù gwenn.\nUr prientiñ arc’hantaouiñ4 kemplezh a vez a-dreñv ul lodenn vras eus ar floderezhioù telloù hag abalamour da se e vez rouez a-walc’h ar c’hondaonidigezhioù evit an embregerezhioù bras, ar re a c’hell en em aozañ evit en ober. Koulskoude eo pouezus-kenañ diskouez n’eus embregerezh ebet a zo er-maez eus al lezenn, ha ret eo kaout soñj e chom ar floderezh telloù un abeg eus ar mankoù arc’hant evit ar servijoù publik.\nDilemel ar monopol-se a c’hellfe sikour evit mont war-raok gant ar stourm a-enep da fuadurioù an telloù5. Dre aferioù Panama ha Paradise Papers eo bet lakaet war wel e chom tiez-bank hag embregerezhioù digastiz daoust da brezegennoù pennoù bras Bro-C’hall goude an afer Cahuzac. D’ar mare-se e oa Jérôme Cahuzac, ministr ar budjed ha tamallet a floderezh telloù. Ma n’en dije ket roet e zilez en dije divizet e-unan hag-eñ e kazje e deuliad dirak al lez-varn pe get. Sot-nay e vije bet.\nMorailh Bercy a zo un arouez e kendalc’h ur sistem dall ha diefedus hag a laka barnerien ha kevredigezhioù a-gostez. Evit stourm a-enep da fuadurioù ha d’ar floderezhioù telloù n’eus ket kalz a hentoù, hag ar strategiezh “Name and shame” en deus diskouezet e c’hell tizhout e bal. Embann war ar groaz ar re a zo kiriek hag er-maez al lezenn evit ma vefe tizhet ha gwashaet o skeudenn. Ar pezh a c’hall bezañ efedusoc’h a-bell.\n1. Paradozioù kemedel ha barnerezhel : paradis fiscaux et judiciaires\n2. Floderezh telloù : fraude fiscale\n3. Felladennerien : délinquants\n4. Prientiñ arc’hantaouiñ : montage financier\n5. Fuadurioù an telloù : évasions fiscales\nbercy morailh verrou\t2018-03-21


Brezhoneg a-hed ar c'hantvedoù\nStudiañ ar brezhoneg\nAr skridoù koshañ hon eus e brezhoneg zo eus dibenn an VIIIvet kantved (un dornskrid medisinerezh miret e levraoueg Leiden en Izelvroioù). Goude mare an henvrezhoneg e teuas hini ar c’hrennvrezhoneg (eus an XIIvet d’ar XVIIvet kantved), hag hini ar brezhoneg modern da c’houde. E-pad ar prantad tremen etre ar c’hrennvrezhoneg hag ar brezhoneg modern e voe embannet geriadurioù ha yezhadurioù a-leizh. Ma ne veze ket mui komzet gant an uhelidi e veze studiet ar brezhoneg, koulskoude, gant al lenneien.\nEus ar XVIvet d’ar XVIIvet kantved\nE 1499 e oa deuet er-maez dija « Ar C’hatholicon », anezhañ ar c’hentañ geriadur brezhoneg-galleg-latin, gant Yehann Lagadeug. Gant an Tad Maner, aozer ur yezhadur e 1659, e voe degaset cheñchamantoù e doare-skrivañ ar yezh pa notenne bep taol ar c’hemmadurioù ha pa pa ijinas ar skrivadur « c’h » evit diforc’hañ anezhañ diouzh ar « ch » a gaver er gerioù amprestet digant ar galleg. Geriadurioù ha yezhadurioù Gregor Rostrenenn pe Loeiz ar Pelleter en XVIIIvet kantved, ha goude-se labourioù ar Gonideg pe Kervarker en XIXvet kantved, a roas d’ar brezhoneg ur yezh skrivet skoueriek ha modern, tamm-ha-tamm.\nEn XXvet kantved e voe kendalc’het gant al lusk da skoueriekaat ha modernaat ar yezh dre al labour a voe kaset da benn gant Frañsez Vallée ha dreist-holl gant Roparz Hemon. En eil lodenn eus an XXvet kantved e tiwanas labourioù geriadurezh a-leizh : ar pikol Geriadur Istorel ar brezhoneg gant Roparz Hemon, geriadurioù divyezhek galleg-brezhoneg (geriadurioù ar Glev, Favereau, ha me ’oar-me) pe brezhoneg-saozneg (geriadurioù ar Porzh), ha labourioù termenadurezh war meur a dachenn arbennikaet (korfadurezh, armerzh ha me ’oar-me). E dibenn an XXvet kantved e teuas er-maez ar c’hentañ geriadur brezhoneg unyezhek, ul labour-stroll, ha nebeut amzer goude un eil geriadur, fonnusoc’h, embannet o-daou gant Embannadurioù an Here.\nSkrivañ e brezhoneg\nEus an XIvet d’ar XVIvet kantved\nAbred a-walc’h ne voe ket mui ar brezhoneg yezh an uhelidi bolitikel (an dug brezhoneger diwezhañ, Hoel Kerne, a vevas en XIvet kantved), ha gant-se ne c’halle ket al lennegourien vreizhat bezañ skoazellet ganto, evel ma c’hoarveze e Kembre er Grennamzer, da skouer. Moarvat e oa bet seurt skrivagnerien ha barzhed a rae gant teknikoù luziet da sevel klotennoù diabarzh heñvel ouzh ar re a zo e kembraeg. Kavout a reer roud anezho er misterioù eus ar Grennamzer, pezhioù gant gwerzennoù, a denne d’ar relijion alies. E-touez ar re vrudetañ anezho e c’haller menegiñ an « Dialog etre Arzur Roe d'an Bretounet ha Guynglaff » (1540) pe ar « Mirouer de la Mort » (savet e 1519).\nUl lennegezh pobl dre gomz a oa anezhi ivez moarvat met n’eo nemet abaoe an XIXvet kantved hon eus anaoudegezh anezhi, pa oa en em lakaet an dastumerien gentañ da glask kanaouennoù ha kontadennoù.\nEn XIXvet kantved-se e weler ivez embannadur Barzaz Breiz, e 1849, anezhañ un dastumad kanaouennoù pobl dastumet gant Kervarker, pe c’hoazh embannadur ar c’hontadennoù dastumet gant F. an Uhel. E-keit-se e teuas war wel skridoù savet e brezhoneg, evel « Emgann Kergidu », ul levr hag a gont emgannoù ar chouanerezh e Bro-Leon. A-hed ar mare-se e voe adembannet hag adaozet meur a wech, ul levr en doa bet levezon vras war ar vrezhonegerien. Bez’ eo « Buhez ar Sent », a gont buhez ur sant evit pep devezh eus ar bloavezh hag a denn ur gentel gristen anezhi. Al levr-se, lennet hag adlennet, a veze kavet neuze hogos e pep ti.\nAr yezh skrivet, a oa unvan er Grennamzer er brezhonegva a-bezh, a gemeras neuze meur a stumm, hag a gemme hervez ar rannyezh a veze skrivet gant ar skrivagnerien. Unvanet e voe an doareoù-skrivañ diseurt-se tamm-ha-tamm hag abaoe kreiz an XXvet kantved hepken eo unvanet an doare-skrivañ da vat.\nE deroù an XXvet kantved e talc’her soñj, el lennegezh, eus anvioù Malmanche evit ar c’hoariva ha Kalloc’h evit ar varzhoniezh. Goude se e voe ar gelaouenn Gwalarn, bet krouet e 1925, e deroù ul lennegezh vrezhonek vodern, gant an daneveller Jakez Riou pe ar romantourien Abeozen ha Youenn Drezen. Doareoù nevez, dianav e brezhoneg betek-henn, a gavas o flas er gelaouenn-se. Goude an eil brezel-bed e teuas ar gelaouenn lennegel Al Liamm war-lerc’h Gwalarn ha kenderc’hel a ra bremañ, gant kelaouennoù all (Brud, Brud Nevez…), da embann skridoù gant skrivagnerien nevez. En eil hanterenn eus an XXvet kantved e c’haller menegiñ an daneveller Ronan Huon, ar c’honter Pêr-Jakez Helias, pe ar varzhez Anjela Duval. Oberennoù a-leizh a zo bet troet diwar al lennegezhioù estren : Soljenitsyn, Tolkien, E.A. Poe, Tchec’hov…


Buhez ar Sent/1894/Leandr - Wikimammenn\nBuhez ar Sent/1894/Leandr\n◄ Mac’harit a Gortoonn Leandr Ruelin ►\nann seizved var ’nn ugent a viz c’houevrer\nSANT LEANDR, ESKOP\nAr zant-ma a ioa ginidik euz ar Spagn, hag ar c’hosa euz a bemp krouadur. Hogen, daou vreur hag eur c’hoar d’ezhan a zo henoret ive evel sent, hag he c’hoar all a oue mamm da eur zant all. Iaouank-flamm oa c’hoaz p’en em dennaz enn eur gouent el leac’h ma tremenaz meur a vloaz o pedi, oc’h ober pinijenn hag o studia ar Skritur Sakr hag ann theoloji. Ne zaleaz ket da veza brudet dre he vertuz hag he zeskadurez, ha goude maro eskop Sevill e oue choazet evit delc’her he blas.\nD’ar mare-ze, ar Spagn a ioa etre daouarn ar Visigothed, hag ar re-ma a heulie holl fals kredenn Arius. Levijild, ho roue, a zonjaz ober teir lodenn euz he rouantelez, unan evit peb hini euz he zaou vab hag eunn all evithan he-unan. He zaou vab a ioa ho hano Hermenejild ha Rekared, hag ho daou oant arianed evel ho zad. Hermenejild en devoue kear Sevill evit he lod, hag a ieaz di da jom.\nLeandr a ioa bet ato eur mestr evit lakaat ar sperejou ar muia aheurtet da anaout ar virionez euz ar pez a lavare enn he brezegennou. O veza eskop, n’en devoue ken ioul nemed da c’hounit ann heretiked d’ar feiz katholik. Poania a eure dreist peb tra da chounit ar roue Hermenejild, ha dre ann nerz a roe Doue d’he gomzou e teuaz buhan a benn euz he daol.\nAr roue Levijild a ieaz enn egar pa glevaz ar c’helou-ze, hag a gasaz raktal eunn arme da ober brezel d’he vab. Goude beza lamet he lodenn rouantelez digant Hermenejild, e reaz he garga a jadennou hag he zelc’her er prizoun epad tri bloaz. Erfin, o velet n’oa ket evit ober d’ezhan distrei da fals kredenn Arius, e roaz urs d’he zibenna.\nEpad ann amzer-ze, ar roue arian en doa kaset kuit euz ar vro ann holl eskibien katholik, ha Leandr gant ar re genta. Mes ar Zant ne baouezaz ket evit kement-se da zifenn ar guir relijion a enep ann heretiked. Skriva a eure daou levr evit diskouez n’edo ket ar virionez gantho, hag ann daou levr-se a oue skignet e kement korn a ioa er Spagn. Eul levr all a skrivaz c’hoaz evit he c’hoar leanez, hag al levr-ma a ioa divar benn stad ar guerc’hezed hag ar fae a dleer da ober var ar bed.\nGoulskoude Levijild o veza kouezet klanv a zavaz keuz ganthan da veza lazet he vab ha kaset kuit ann eskibien katholik. Gelver a reaz ar re-ma da zont enn dro, ha neuze e lavaraz da Leandr ober evit he vab Rekared ar pez en doa great evit Hermenejild. Ar roue koz a varvaz prest goude, ha Rekared kelennet gant ar Zant evel m’oa bet he vreur merzer, a zilezaz eveldhan fals kredenn ann Arianed. Mes ne oue ket he-unan o trei kein d’ezhi : gant sikour gras Doue ha prezegennou Leandr e lakeaz he holl zujidi da gemeret skouer diouthan. Evithan a ioa ker stard enn he feiz ma ne c’houzanve heretik ebed nag er c’hargou, nag enn arme.\nDaou vloaz goude maro he dad, Rekared a asamblas eur c’honsil e Toled. Pevar ha tri-ugent eskop en em gavaz eno, hag ar Zant en devoue ar plas kenta abalamour ma’z oa kannad ar pab er Spagn. Ar c’honsil a goundaonaz ann Arianed (ar re-ma a lavare n’en doa ket Jezuz-Krist ar memes natur gant Doue ann Tad ha rak-se n’oa ket e guirionez Doue eveldhan), hag ar zetans a goundaonasion a oue sinet, n’e ket hebken gant ann eskibien a ioa chomet ato fidel, mes c’hoaz gant ar roue hag ar rouanez, ha gant ann eskibien, ar veleien hag ann dud all o doa bevet enn herezi betek a nevez a ioa. Evelse e teuaz Visigothed Spagn da zistrei holl d’ann Iliz katholik goude beza heuliet fals kredenn Arius epad tost da zaou c’hant vloaz. Hogen, ar penn-kaoz euz ann distro euruz-ma a oue sant Leandr, hag abalamour da ze eo bet hanvet Abostol ar Visigothed.\nPa oa prest ar c’honsil da echui, Rekared a bedaz ann eskibien da ordren ma vije lavaret ar Gredo enn offerenn a vouez huel, e kement iliz a ioa enn he rouantelez, evel m’edo dija ar c’hiz e kostez ar Zao-Heol. Er feson-ze, emezhan, e vije easoc’h d’ann dud fidel gouzout petra dlient da gredi, ha goude beza great eunn akt a feiz evel hennez, e vijent dinoc’h da dostaat ouz ann daol zantel. Ann eskibien a gavaz mad ar pez a lavare ar roue, ha setu aze penaoz eo deuet ive e broiou ar C’huz-Heol ar c’hiz da gana ar Gredo bep sul enn offerenn-bred.\nSant Leandr en em dennaz goudeze e Sevill el leac’h ma tremenaz ann nemorant euz he vuez o c’houarn he eskopti, o veilla var ann eneou a ioa enn he garg, hag o poania d’en em zantifia he-unan muioc’h-mui. Erfin, d’ar 27 a viz c’houevrer euz ar bloaz S96, e oue galvet gant Doue da vont da reseo enn env ar rekoumpans en doa meritet dre he vertuziou hag he labouriou abostolik.\nAr Gredo a vez kanet bep sul enn offerenn-bred eo simbolenn Nisee ha Konstantinopl. Ar zimbolenn-ze n’e ket dishenvel dioc’h hini ann Ebestel, nemed ez euz ennhi eur ger bennag muioc’h evit isplika guelloc’h eo Jezuz-Krist, evel Doue, par d’he Dad e peb tra, hag evit rei da anaout enn eur feson sklearoc’h eo ar Spered-Santel Doue evel ann Tad hag ar Mab, hag e teu euz ann eil hag euz egile. Kanet e vez dioc’htu goude ann Aviel hag ar pron, ha kement den a zo enn offerenn a dle neuze sevel he vouez da heul ar ganerien, evit diskouez dirak ann holl e kred a greiz kaloun ar pez a zo merket enn Aviel ha kement tra a zesk d’ezhan a berz Doue ann Iliz santel katholik. N’euz netra kaeroc’h ha dudiusoc’h eged ar bommou kan-ze euz ar Gredo laosket etrezek ann env, evel eur c’hri a feiz hag a esperans, gant meur a gant pe meur a vil gristen asambles. Ar re ne c’houzont ket kana pe ne c’houzont ket lenn a dle da vihana kinnig ho bolontez vad da Zoue, ha lavared d’ezhan e goeled ho ene int prest ive, evel ar re all, da rei dirak ann holl testeni euz ho feiz hag euz ho esperans.\nAdtapet diwar « https://br.wikisource.org/w/index.php?title=Buhez_ar_Sent/1894/Leandr&oldid=32276 »\nKemmoù diwezhañ degaset d'ar bajenn-mañ d'an 11 C'hwe 2012, da 19:54.


(Adkaset eus Gaeilge)\nE miz Gouere 2003 en doa parlamant Iwerzhon degemeret ul lezenn nevez evit kas an iwerzhoneg war-raok, al "Lezenn war ar Yezhoù Ofisiel, 2003". Evit gouzout hiroc’h, en iwerzhoneg pe e saozneg, e c’hellit mont da welet .\nEvit ar re na ouzont ket ar yezh e seblant an doare-skrivañ bezañ kemplezh-spontus ! Pa gomprener ar reolennoù anezhi avat, e teu un tamm poell d’an doare-skrivañ-se. Un tired lemm (´), anvet síneadh fada (pe berraet da fada hepken), a gaver war vogalennoù evit merkañ o hirder. Diazezet eo kalz reolennoù yezhadur war meizad ar vogalennoù "ledan" (a, o, u, á, ó hag ú) ha "strizh" (i, e, í hag é), ha daou zoare kemmadur a zo. Diforc’hioù bras a-walc’h zo etre ar rannyezhoù a gomzer er c’hornôg, en hanternoz, hag er mervent, evel ma vez e brezhoneg. Diazezet eo ar yezh skrivet unvan war rannyezh ar mervent kentoc’h.\nUachtarán na hÉireann [ˈuəxt̪ˠəɾˠɑːn̪ˠ n̪ˠə ˈheːɾʲən̪ˠ], [OUc’h-tar-AN na HEI-ran] (Prezidant Iwerzhon)\nRadio Teilifís Éireann [ˈradʲo ˈtʲɛlʲəfʲiːʃ ˈeːrʲən], [RA-dio TE-le-fich EI-rin] (skinwel broadel Iwerzhon, RTÉ)\nJorj Abhere-Gwegen, An iwerzhoneg o skediñ en-dro, Al Liamm] niv. 374\nan doare-skrivañ hengounel  (e saozneg)\niwerzhoneg e Hanternoz Iwerzhon \nAdtapet diwar « https://br.wikipedia.org/w/index.php?title=Iwerzhoneg&oldid=1580813 »\nKemmoù diwezhañ degaset d'ar bajenn-mañ d'an 28 Mez 2014, da 09:12.


C'hoarioù video - Lise Diwan Karaez\n10 a viz C'hwevrer 2021\nUn tuto evit deskiñ ober un RPG gant Construct :\n« Sprite » un dudenn war 16×16 pixels (brasaet), simpl a walac’h evit klask lakaat anezhañ da fiñval.\nMerañ ar stok gant Construct\nMerañ ar stok etre an elfennoù (tudennoù, objedoù, gweledva) a zo ur gudenn luziet abaoe atav er c’hoarioù video. Gwelet e vez c’hoazh kudennoù er c’hoarioù 3D a vremañ : pa vez un objed fiñvus pe un dudenn o tremen a-dreuz ur voger, da skouer (ur gudenn añvet « tunneling », ken boutin ma’z eo).\nMeur a doare a zo da verañ ar stok, hervez an doare c’hoari video a vez savet hag an niver a ment (2D pe 3D), an darn vrasañ anezho o implij ur bern matematikoù.\nUn doare, kinniget gant Meven, a vefe testiñ lec’h an dudenn e keñver an objet (m’az eo a-us, dindan, tu dehou pe tu kleiz) hag an touchenn pouezet gant ar c’hoarier pa vez ur stok etre an dudenn hag an objed. Aotreet a vezo ar fiñv pa vo an dudenn o vont en enep d’an objed nemetken.\nSetu dindan ar pseudo-kod a vo implijet evit an doare se :\n+ Keyboard: La touche ↑ est enfoncée\n-> Tudenn: Définir Y à Self.Y-1\n+ Keyboard: La touche ↓ est enfoncée\n-> Tudenn: Définir Y à Self.Y+1\n+ Keyboard: La touche ← est enfoncée\n-> Tudenn: Définir X à Self.X-1\n+ Keyboard: La touche → est enfoncée\n-> Tudenn: Définir X à Self.X+1\n+ Tudenn: Est en train de chevaucher Roch\n+ Tudenn: X ≤ Roch.X\n+ Tudenn: X ≥ Roch.X\n+ Tudenn: Y ≤ Roch.Y\n+ Tudenn: Y ≥ Roch.Y\nAmañ e vez meret ar stok etre an dudenn hag un objed nemetken (ur roc’h). Ma vez ur bern objedoù disheñvel e vefe ret ober ar memes test evit pep objed. Dont a rafe da vezañ luziet buan tre !\nGant Construct (hag ur bern « Game Engine » all) e vez kinniget merañ ar stok hag ar fiñv en un doare aotomatel. Dont a ra da vezañ kalz simploc’h eget kodiñ pep tra omp unan (memes ma chomm dedenus tre en ober !)\nEvit implij ar fedoù-se gant Construt eo ret ouzhpennañ emzalc’hioù (« Comportements ») d’an elfennoù.\nPa vez an emzalc’h « Solide » gant div elfenn o stokañ e vo meret ar stok gant keflusker fizik Construct en un doare aotomatel.\nGant an emzalc’h « 8 directions » pe « mouvement en grille » (Construct 3 nemetek) e vo meret ar fiñv.\nGant an emzalc’h « 8 directions » e vo ur gudenn nevez : treiñ a raio skeudenn an dudenn hervez ar fiñv…\nUn diskoulm a vefe adlakat ar c’horn/ankl da 0 bep gwech ma vez fiñvet. Chomm a ra simpl tre ar c’hod evel se !\n27 a viz Mae 2021\nSetu un ton sonerezh bet savet gant Evan :\nLabouret am eus gant ar meziant cubase, o bezañ sikouret gant ar VST « philarmonik ».\nC’hoant am oa ober un dra tristoun o vezañ levezonet gant « The Expense » evit an telenn a vez klevet e penn kentañ, hag gant « Bioshock » evit ar violoñsoù.\nE-barzh e vez kavet : ur pist telenn gant un attack da… 0.5 eilenn, un dra e giz se, ur violoñs « long dark solo », ur skipailh 11 violoñs, ur c’hor gall, ur piano hag ul laz-kanañ mouezioù merc’hed.\nNam eus lakaet efed ebet evit ar poent.\n2 a viz Mezheven 2021\nImplijet eo bet un « tilemap » evit kinklañ bed c’hoari Josquin, Meven hag Evan.\nNoe hag Jan o testiñ c’hoari Jan (evit dizoloiñ ar bugoù !)


Dinbych-y-Pysgod - Wikipedia\nDinbych-y-pysgod (Tenby e saozneg) zo ur porzh-mor e kreisteiz Sir Benfro. Darempredet e vez gant e-leizh a douristed e-pad an hañv.\nAnv zo eus Dinbych-y-pysgod evit ar wech kentañ en ur varzhoneg eus ar VIIvet kantved zo meneget e Levr Taliesin. Kreskiñ a reas kêr en-dro d’ur c’hastell na chom nemet rivinoù anezhañ bremañ. Met mogerioù kozh eus an XIIIvet kantved zo c’hoazh.\nEus Dinbych-y-pysgod e loc’h ar bigi da vont da Ynys Bŷr. Dirak Dinbych-y-pysgod ivez emañ Enez Catrin, un enezennig a vez stag ouzh an douar-bras war-bouez ur chaoser a vez dizoloet gant ar mor pa vez tre.\nAdtapet diwar « https://br.wikipedia.org/w/index.php?title=Dinbych-y-Pysgod&oldid=1650029 »


1 004 ann. (2018)\nKinniget eo, evit Bangor Bro-Gembre ː "Benchoer, 634. "Wattled fence" ... reference is probably to the wattled fence that enclosed de monastery founded in 525"  = kloued en dro ur manati.\nMelestradurezh: krouet e voe kumun Bangor e 1790. Gant al lezenn eus an 23 a viz Eost 1790 e voe lakaet e kanton Porzh-Lae; e Bann an Alre e oa; gant lezenn an 8 pluviôse an IX (28 a viz Genver 1801), dezhi an titl loi portant réduction du nombre de justices de paix, e voe miret ar c'hanton dindan anv Kanton ar Gerveur; lakaet e voe Bangor en Arondisamant an Oriant e 1800.\nd'an 28 a viz Even 1943 e kouezhas ur c'harr-nij B-17 eus aerlu SUA (United States Army Air Forces) e Bourdoulig e Bangor; lazhet e voe tri nijour eus e baread, seizh nijour all a voe tapet d'an Alamaned ;\nmervel a reas tri den ag ar gumun abalamour d'ar brezel ;\ne Sankenn an Oriant edo Bangor .\nAdtapet diwar « https://br.wikipedia.org/w/index.php?title=Bangor_(Breizh)&oldid=1893040 »


Kastell Ankiniz - Wikipedia\nMogerioù ar c'hastell\nKastell Ankiniz zo ur c'hastell bet savet war lez al Liger, e kreiz kêr Ankiniz.\nSavet e voe ar c'hastell kentañ er bloavezhioù 980, gant Gwereg, kont Naoned, hag e wreg Aremberge, evit difenn kontelezh Naoned ouzh hini Anjev. Savet e voe e stumm ur voudenn-gastell, da lavaret eo un tour prenn savet war un dorgennig. En-dro d'ar voudenn e oa ur foz hag ur peulgae, en-dro d'ur porzh graet evit reiñ bod da dud an trowardroioù. Abalamour ma oa war an harzoù etre Breizh ha Bro-C'hall ha ma oa lec'hiet brav war lez al Liger e teuas da vezañ ul lec'h a bouez da gontrolliñ an tremen war ar ar stêr koulz hag evit difenn marzoù Breizh.\nTaget e voe ar c'hastell-se meur a wech, gant armeoù gall, breizhat pe saoz : e 1174 gant Herri II Plantagenêt, e 1214 gant Yann Dizouar, e 1230 gant Loeiz IX, e 1341 gant Charlez Bleaz, e 1468 gant Loeiz XI, e 1485 gant an dug Frañsez II, e 1490 gant an dugez Anna...\nEus ar XVvet kantved eo ar braz eus ar c'hastell a weler bremañ, ha mont a reer ennañ dre ur pont-gwint goloet hag un tremen kammigellek gant ur gloued. Al lodenn eus ar c'hastell zo graet evit an annez a weler warni merk an Azginivelezh.\nLakaet e oa bet Kastell Ankiniz war roll ar monumantoù istorel e 1977.\nLec'hienn kumun Ankiniz\npennad Ouest-France, 21/04/2010\nAdtapet diwar « https://br.wikipedia.org/w/index.php?title=Kastell_Ankiniz&oldid=1451207 »\nKemmoù diwezhañ degaset d'ar bajenn-mañ d'an 2 Ebr 2013, da 21:41.